title: Joana Ramos

text: Ramos sai pronssia alle 23-vuotiaiden EM-kilpailujen 52 kg:n sarjassa Ljubljanassa 2004. Hän sijoittui seitsemänneksi 57 kg:n painoluokassa Lissabonin EM-kilpailuissa 2008 ja samalle sijalle 52-kiloisissa Tokion MM-kilpailuissa 2010. Hän sai EM-hopeaa 52 kg:n painoluokassa Istanbulissa 2011 hävittyään loppuottelussa ranskalaiselle Pénélope Bonnalle. Pariisin MM-kilpailuissa 2011 hän oli samassa sarjassa viides ja Tšeljabinskin EM-kilpailuissa 2012 seitsemäs. Varsovan EM-kilpailuissa 2017 hän saavutti 52-kiloisissa pronssia.


title: Joana Ramos

text: Ramos on saavuttanut maailmancup- ja Continental Open -kilpailuissa yhden voiton, viisi kakkossijaa ja viisi kolmossijaa. Masters-, Grand Slam- ja Grand Prix -kilpailuissa hänellä on kolme turnausvoittoa, kolme kakkossijaa ja viisi kolmossijaa. Hän on voittanut aikuisten sarjassa kuusi Portugalin-mestaruutta.


title: Erkki Hara

text: Erkki Jalmari Hara (vuoteen 1938 "Hartzell". 27. huhtikuuta 1914 Helsinki – 1. tammikuuta 1997 Helsinki) oli suomalainen kansanedustaja. Hän oli arvoltaan varatuomari ja työskenteli edustajakautensa jälkeen kaupunginvoutina.


title: Erkki Hara

text: Hara pääsi ylioppilaaksi 1932, suoritti ylemmän oikeustutkinnon 1937 ja sai varatuomarin arvon 1940. Hän suoritti kaupallisen tutkinnon 1932 Clark's Collegessa Lontoossa. Sotien jälkeen hän toimi Suomen tukkukauppiaiden liiton johtajana 1945–1957, Suomen olympiakomitean pääsihteerinä 1947–1950, Helsingin kaupungin johtavana kaupunginvoutina 1972–1981. Vuosien mittaan hän oli toiminnanjohtajana ja asiamiehenä useissa talouselämän järjestöissä 1942–1962.


title: Erkki Hara

text: Hara oli Helsingistä valittuna kansanedustajana 1958–1972 Kansallisen kokoomuksen eduskuntaryhmässä. Presidentin valitsijamies hän oli kaksissa vaaleissa, 1962 ja 1968. Hän oli mukana myös kunnallispolitiikassa Helsingin kaupunginvaltuustossa ja kaupunginhallituksessa.


title: Erkki Hara

text: Urheilussa Erkki Hara toimi olympiakomitean pääsihteeriyden lisäksi Lontoon kisoissa 1948 Suomen olympiajoukkueen yleisjohtoon.


title: Erkki Hara

text: Hara oli naimisissa kaksi kertaa. Hänen tyttärensä Marjatta Hara on vuoden 1968 olympiauimari.


title: Ii Naomasa

text: Ii Naomasa (, 4. maaliskuuta 1561 – 24. maaliskuuta 1602) oli Tokugawa Ieyasun alaisuudessa palvellut kenraali ja daimio.


title: Ii Naomasa

text: Naomasan perhe toimi alun perin voimakkaan Imagawa-klaanin palvelijana, mutta joutui pakenemaan kaaokseen sortuneesta klaanista, kun sen johtaja Imagawa Yoshimoto menehtyi Okehazaman taistelussa vuonna 1560. Naomasa liittyi Tokugawa-klaanin riveihin 1570-luvulla, ja nousi nopeasti arvoasteikossa. Hän sai erityisesti huomiota osakseen Nagakuten taistelussa, jossa hän johti kolmen tuhannen musketöörin joukkoa.


title: Ii Naomasa

text: Vuonna 1600 Naomasa osallistui Sekigaharan taisteluun, missä hän aloitti hyökkäyksen Länsi-Japanin liittoumaa vastaan. Taistelun lopussa Naomasa kuitenkin haavoittui harhaluodista, kun hän yritti estää Shimazu Yoshihiron paon taistelukentältä. Naomasa ei koskaan täysin parantunut tästä haavasta, ja se myös esti häntä osallistumasta taistelun jälkeisiin kahakoihin. Sekigaharan taistelun jälkeen Naomasalle myönnettiin suuri läänitys Ōmin provinssista.


title: Ii Naomasa

text: Naomasan joukot erottuivat taistelukentällä erityisesti, koska he olivat pukeutuneen täysin verenpunaisiin haarniskoihin. Tämän psykologisen sodankäynnin keinon hän oli omaksunut Yamagata Masakagelta, Takeda Shingenin kenraalilta. Tästä syystä hänen joukkonsa sai lempinimen "punaiset paholaiset".


title: Ii Naomasa

text: Naomasa menehtyi ennenaikaisesti vuonna 1602, mistä on usein syytetty hänen Sekigaharasta saamaansa haavaa. Hänen poikansa Naotaka ja Naokatsu jatkoivat Tokugawan palveluksessa, ja saivat isänsä läänityksen.


title: Ōmin provinssi

text: Ōmi () on Japanin entinen provinssi, joka vastasi alueiltaan nykyistä Shigan prefektuuria. Siitä käytettiin myös nimeä Gōshū ().


title: Ōmin provinssi

text: Kamakura-shōgunaatin ensimmäinen shikken, Hōjō Tokimasa, nimitettiin Ōmin provinssin ensimmäiseksi daimioksi vuonna 1200. Sengoku-kaudella sen pohjoinen osa kuului Ishida Mitsunarin läänitykseen, mutta siirtyi Sekigaharan taistelun jälkeen Ii-klaanille. Klaani rakennutti provinssiin linnan ja Hikonen kaupungin.


title: Ōmin provinssi

text: Provinssin alueella Hieivuoren huipulla sijaitsi merkittävä Enryaku-jin luostari. Provinssin eteläosassa puolestaan sijaitsi Kōkan kaupunki, josta on peräisin ninjutsun kōga-ryūn koulukunta.


title: Eino Loikkanen

text: Eino Aleksander Loikkanen (4. joulukuuta 1920 Rääpyvä, Inkeri – 28. maaliskuuta 2003 Tampere) oli suomalainen sosialidemokraattinen kansanedustaja ja kunnallispoliitikko. Hän oli kansanedustajana 1970–1983 ja presidentin valitsijamies 1982. Hän oli Tampereen kaupunginvaltuustossa 1956–1992 ja mukana sotaveteraanitoiminnassa.


title: Eino Loikkanen

text: Loikkanen kävi kansakoulun ja opiskeli Työväen akatemiassa 1948 sekä suoritti opintoja Yhteiskunnallisessa korkeakoulussa. Hän työskenteli Tampereella Valmetin hienomekaanikkona 1944–1950, Tampereen kaupungin henkilöstöasiain hoitajana 1950–1963, Tampereen kaupungin henkilöstöasiainpäällikkönä 1963–1984.


title: Eino Loikkanen

text: Loikkanen oli naimisissa vuodesta 1943 ja hänellä oli kolme lasta.


title: Gornergrat

text: Gornergrat on 3 135 metriä korkea vuorenselänne Valais'n Alpeilla, Sveitsissä. Sen eteläpuolella levittäytyy suurehko Gornergletscher-jäätikkö sivujäätiköineen.


title: Gornergrat

text: Gornergratissa, 3 089 metrin korkeudella, sijaitsee Kulm Hotel -hotelli. Hotellin päällä on kaksi tornia, jotka ovat tarjonneet puitteet kahdelle teleskoopille: KOSMA-radioteleskoopille ("Kölner Observatorium für SubMillimeter Astronomie") ja TIRGO-infrapunateleskoopille ("Telescopio InfraRosso del Gornergrat").


title: Gornergrat

text: Gornergrat on myös Gornergratbahn-rautatien pääteasema, jonne johtaa 9,3 kilometrin pituinen hammasrata Zermattista.


title: Memphis Mansion

text: Memphis Mansion (aikaisemmin Graceland Randers) on vuonna 2011 Tanskaan valmistunut kopio Elviksen Tennesseen Memphisissä sijaitsevasta Graceland-kartanosta. Randersin Gracelandissa on kauppa, ravintola ja museo. Hankkeen puuhamies on tanskalainen Henrik Knudsen. Kartanon hinnaksi tuli noin 2,5 miljoonaa euroa, ja sinne odotetaan vuosittain 125 000 vierasta. Graceland Randersin avasi Suzi Quatro.


title: Kuuden miljoonan dollarin mies

text: Kuuden miljoonan dollarin mies ("The Six Million Dollar Man") oli ABC-tv kanavan scifi-sarja, jossa onnettomuudessa pahoin vammautunut koelentäjä Steve Austin varustettiin biomekaanisilla implanteilla. Austinia näytteli Lee Majors. Sarjaa tehtiin vuosina 1974-1978.


title: Kuuden miljoonan dollarin mies

text: Sarjasta tehtiin myös spin-off -sarja Bioninen nainen, jota esitettiin vuosina 1976-78 ja jossa pääosaa esitti Lindsay Wagner.


title: Ranskan politiikka

text: Ranska on semipresidentialistinen tasavalta, jossa valtionpäämiehenä on presidentti. Tasavallan presidentti valitaan viiden vuoden välein, ja hänellä on huomattavia valtaoikeuksia. Presidentti esimerkiksi nimittää pääministerin, johtaa hallitusta sekä on asevoimien ylipäällikkö. Lainsäädäntövaltaa käyttää parlamentti, joka koostuu alahuoneesta eli kansalliskokouksesta ja ylähuoneesta eli senaatista. Kansalliskokouksen jäsenet valitaan viiden vuoden välein. Ylintä toimeenpanovaltaa käyttää tasavallan presidentti, mutta valtaa on kuitenkin osittain jaettu pääministerin johtaman valtioneuvoston kanssa. Pääministerin tulee nauttia alahuoneen luottamusta. Tilannetta jossa presidentti ja pääministeri ovat eri puolueista kutsutaan cohabitationiksi.


title: Jäinen valtakunta

text: Jäinen valtakunta () on Kai Meyerin romaani, joka julkaistiin suomeksi vuonna 2005. Teos voitti imestymisvuonaan Corine-palkinnon parhaana lasten- ja nuortenkirjana.


title: Jäinen valtakunta

text: Kirja sijoittuu 1800-luvun Pietariin, jossa 12-vuotias poikatyttö Hiiri asuu. Hiiri on töissä Aurora-hotellissa, jossa hän työskentelee kenkienkiillottajana. Hiiri on myös taskuvaras ja saa itselleen vihollisen hotellin vartijasta. Pian, Hiiri joutuu omituisten tapahtumien keskipisteeseen: nuori velho varastaa jääpuikon Lumikuningattaren sydämestä ja Hiiri saa tehtäväkseen auttaa hotellin eri asukkaita ja joutuu lähtemään hotellin ulkopuolelle, missä ei ole koskaan ollut.


title: Jussi Förbom

text: Jussi Förbom (s. 24. huhtikuuta 1972 Helsinki) on suomalainen vapaa toimittaja. Hän on koulutukseltaan filosofian maisteri.


title: Jussi Förbom

text: Förbom toimi Amnesty Internationalin Suomen osaston johtokunnan puheenjohtajana vuosina 2008–2015 Hän on myös ollut Sadankomitean ja Rauhanliiton jäsenlehti "PAXin" päätoimittaja.


title: Jussi Förbom

text: Vuonna 2009 Förbom veti YLE Radio 1:llä "Oikeutta ihmisille! Suoraa puhetta tasavertaisuuden harhasta" -keskusteluohjelmaa.


title: Eri-Aaroni

text: Eri-Aaroni 3423 Valio () oli ravikuningas ja erittäin laajalti suomenhevosrotuun vaikuttanut siitosori.


title: Eri-Aaroni

text: Kilpa-uransa aikana Eri-Aaronista tuli suomenennätyksen haltija, tähtijuoksija ja vuoden 1943 ravikuningas. Se ei ravurina ja epätyypillisen jalonnäköisenä sopinut ajan virallisiin työhevosihanteisiin, eikä siksi juuri menestynyt näyttelyissä. Vuonna 1946 Laihian oriyhdistys osti Eri-Aaronin siitosoriikseen kahden miljoonan markan ennätyshintaan. Laihialla Eri-Aaroni siitti satoja varsoja, joista 22 oli tähtijuoksijoita ja viisi ravikuninkaallisia. Eri-Aaroni esiintyy useimpien nykysuomenhevosten sukutauluissa.


title: Eri-Aaroni

text: Eri-Aaroni syntyi 12. heinäkuuta 1932 Sulo Rintalan kasvattamana Seinäjoella. Sen emä oli 50,0-aikainen, hyvärakenteinen Upeva 1640-V ja isä ravikuningas ja Suomen ensimmäinen tähtijuoksija Murto 2306. Eri-Aaroni myytiin vielä syntymävuotenaan Turkuun ja sen jälkeen Ahvenanmaalle Albin Ahlqvistille. Siitä kasvoi komea ja ajan suomenhevosihanteesta poikkeava, jalonnäköinen hevonen. Ahlqvist kilpailutti sitä silloin tällöin Turun raveissa. Eri-Aaroni pantiin siellä merkille, ja hevoskauppias Matti Takanen osti sen Ahlqvistiltä 75 000 markalla. Vuonna 1937 tunnettu hevosmies Fritz Buttenhoff osti 5-vuotiaan Eri-Aaronin Takaselta kartanoonsa Viipuriin sadallatuhannella markalla. Summa vastaa vuoden 2010 arvolla noin 34 000 euroa.


title: Eri-Aaroni

text: Viipurissa Eri-Aaronin hoitajaksi, valmentajaksi ja kilpa-ajajaksi tuli Arvi Räikkönen. Vuonna 1939 7-vuotias Eri-Aaroni rikkoi tuolloin huomattavan tähtijuoksijarajan ajallaan 2.59,9 Seinäjoella kahden kilometrin lähdössä. Saman kauden lopussa se paransi ennätystään ajalla 2.58,2 (29,1 kilometrille). Raviura katkesi talvisodan sytyttyä seuraavana talvena, ja Eri-Aaroni joutui omistajineen evakkoon Suomenniemelle ja sieltä edelleen Kirkkonummelle. Elokuussa 1940 se teki uuden suomenennätyksen 2.55,6 (27,8 kilometrille). Ennätys säilyi rikkomattomana liki kymmenen vuotta. Ennen sotia Eri-Aaroni ehti voittaa raveista kymmeniä hopeisia kierto- ja lahjapalkintoja, jotka otettiin evakkoonkin mukaan. Jatkosodan alettua kilpailutoiminta jäi taas vähiin: vuonna 1941 Eri-Aaroni kilpaili seitsemän kertaa ja seuraavana vuonna vain kaksi kertaa. Vuonna 1943 järjestettiin ainoat sota-ajan kuninkuusravit. Vuonna 1939 kolmanneksi tullut Eri-Aaroni voitti kuninkuuden vuonna 1943.


title: Eri-Aaroni

text: Eri-Aaronin aikana Suomen hevosjalostuksen virallinen päämäärä oli vielä työhevosten tuottaminen. Vierasverisen näköisenä Eri-Aaroni ei juuri menestynyt näyttelyissä, vaikka suoriutuikin pakollisissa vetokokeissa hyvin. Vuonna 1936 se arvosteltiin nelivuotiaana ja hyväksyttiin työhevoskantakirjaan numerolla 3423. Sitä ei kuitenkaan palkittu. Vuonna 1939 se arvosteltiin uudestaan ja palkittiin kolmannella palkinnolla. Yksilönä Eri-Aaronin paras näyttelysaavutus oli toinen palkinto vuonna 1946, jolloin se oli jo osoittanut lahjansa sekä ennätysravurina että periyttäjänä.


title: Eri-Aaroni

text: Jatkosodan päätyttyä vuonna 1944 Eri-Aaroni joutui taas muuttamaan. Se päätyi Porvoon kautta Nastolaan. Eri-Aaroni oli Ahvenanmaan-ajoistaan lähtien siittänyt jo noin kolmesataa varsaa kun pitkään ilman omaa siitosoria ollut Laihian oriyhdistys vuonna 1946 tarjoutui ostamaan sen Buttenhoffilta siitäkin huolimatta, että Laihian hevoskanta oli jo taajaan Eri-Aaronin isästä Murrosta polveutuvaa. Buttenhoff myöntyi kauppoihin, koska hän kärsi nivelreumasta, ja Eri-Aaronin hoitaja ja valmentaja Räikkönen oli aikeissa ryhtyä maanviljelijäksi. Eri-Aaronia olisi ollut ostamassa useampikin oriyhdistys, mutta Buttenhoff myi sen lopulta Laihialle, koska oli kuullut sikäläisten tammojen olevan korkeatasoisia. Kauppahinta oli kaksi miljoonaa markkaa, mikä vastaa vuoden 2010 arvolla noin 680 000:aa euroa. Summa oli korkein Suomessa hevosesta koskaan maksettu.


title: Eri-Aaroni

text:
Siitosoriina Eri-Aaroni osoittautui hyväksi. Sen ensimmäisenä Laihian-kautenaan astumista tammoista tiinehtyi 75,2 prosenttia. Tammoista se haistoi tarkkaan, olivatko ne kiimassa. Tiineitä se ei vaivautunut astumaan. Ongelmia aiheutti lähinnä sen haluttomuus astua varsallisia tammoja. Kiireisimpinä aikoina tammoja oli astuttavaksi jopa kolmen tunnin välein, mutta hyväsyöntisenä Eri-Aaroni ei uupunut.
Laihialla Eri-Aaroni tiineytti vuosittain kymmeniä tammoja, parhaina vuosina jopa yli 200. Astutusmaksu oli huomattavan korkea 15 000 markkaa, joka vuoden 2010 arvolla vastaa noin 5000 euroa. Sille syntyi yli 1100 jälkeläistä, joista 73 saavutti suur-, 24 huippu- ja 22 tähtijuoksijan tason. Ensimmäisen polven jälkeläisistä neljä oria tuli ravikuninkaiksi ja yksi tamma ravikuningattareksi; kuusi oritta ja yksitoista tammaa saivat jalostusvalion arvon; oreista 167 ja tammoista 381 merkittiin kantakirjaan. Eri-Aaronille myönnettiin valtion hevosnäyttelyissä jälkeläistensä perusteella ensimmäinen palkinto kolme kertaa, ja vuonna 1952 se oli yksi ensimmäisistä hevosista, joille myönnettiin jalostusvalion arvo. Sen vaikutus suomenhevosrotuun jäi erittäin tärkeäksi, ja 1990-luvulla yli 90 prosenttia suomenhevosista polveutui siitä yhden tai useamman linjan kautta.


title: Eri-Aaroni

text: Vuonna 1952 aiemmin terveenä ja reippaana pysynyt Eri-Aaroni sai muutamia kertoja ähkyn, joista kuitenkin hyvällä hoidolla parani. Vuoden 1953 elokuussa se sai tavallista rajumman ähkyn, joka toipumisvaiheessa uusi kaviokuumeen kanssa, minkä seurauksena se kuoli 1. syyskuuta.


title: Eri-Aaroni

text: Epätyypillisen jaloa Eri-Aaronia epäiltiin tietyissä piireissä sekarotuiseksi. Suomen kuvalehdessä julkaistiin vuonna 1992 juttu, jossa eläinlääkäri Gösta Broberg esitti "nykyään tunnettuna asiana", että Eri-Aaroni olisi syntynyt Ruotsissa lämminverisestä David's Boysta, ja että se olisi kaksivuotiaana ostettu Suomeen teurashinnalla. Eri-Aaroni kuitenkin muistutti väriltään ja erityisesti merkeiltään isäänsä Murtoa, joka tunnettiin ravilahjojen periyttäjänä. Myös Murtoa oli aikanaan epäilty sekarotuiseksi.


title: Toulouse (täsmennyssivu)

text: Toulouse tarkoittaa muun muassa seuraavia:


title: Aleksandr Kikinev

text: Aleksandr Kikinev (s. 9. huhtikuuta 1980 Žlobin, Valko-Venäjän SNT) on valkovenäläinen kreikkalais-roomalaisen tyylin painija ja Euroopan mestari.


title: Aleksandr Kikinev

text: Kikinev saavutti 74-kiloisten painoluokassa MM-pronssia Herningissä 2009 ja Euroopan mestaruuden Bakussa 2010. Lisäksi hän on paininut kerran EM-hopealle ja -pronssille. Ateenan kesäolympialaisissa 2004 Kikinev oli sarjassa 74 kg 15:s ja Lontoossa 2012 viides. Viime vuosina hän on paininut sarjassa 85 kg.


title: Niinilahti

text: Niinilahti on yksi Viitasaaren kunnan kylistä. Niinilahti sijaitsee Keiteleen rannalla n. 84 km Jyväskylästä pohjoiseen. Noin 18 kilometriä Viitasaarelta etelään. Niinilahdessa on ollut asutusta jo varhaisista ajoista lähtien. Lappalaistenkin asumisesta mainitaan historian kirjoissa. Kylässä asuu nykyään noin kaksisataa asukasta.


title: Niinilahti

text: Niinilahdesta löydetystä muinaislöydöistä harvinaisimpana mainittakoon muinaisjousi, joka löytyi Niininiemestä. Jousi on peräisin 1300-luvulta. Ainakin vuoden 1562 asutuksen yleisluettelossa on jo mainittu asukkaita Niinilax nimisessä kylässä.


title: Niinilahti

text: Niinilahdessa oli kyläkoulu, joka lakkautettiin vuoden 2011 keväällä. Oma koulu rakennettiin vuonna 1938. Opettajaksi valittiin tuolloin Eeva Raami. Entinen kyläkoulu siirtyi vuonna 2011 kyläyhdistykselle. Niinilahden kyläyhdistys ry omistaa tanssilavan Niinilahdessa, jonka se sai lahjoituksena Niinilahden Työväenyhdistykseltä. Lava on kesäisin aktiivisessa käytössä. Kylällä toimii myös vuonna 1962 perustettu Niinilahden metsästys-seura.


title: Niinilahti

text: Niinilahti nimettiin vuonna 2017 Keski-Suomen vuoden kyläksi.


title: Mélonin Noumonvi

text: Mélonin Noumonvi (s. 10. lokakuuta 1982 Pariisi) on ranskalainen kreikkalais-roomalaisen tyylin painija.


title: Mélonin Noumonvi

text: Noumonvi voitti maailmanmestaruuden 85 kg:n sarjassa Taškentissa 2014 kukistettuaan loppuottelussa azerbaidžanilaisen Səman Təhmasibin. Hän saavutti MM-hopeaa 84 kg:n painoluokassa Herningissä 2009. Loppuottelussa hän hävisi turkkilaiselle Nazmi Avlucalle. Bakun Euroopan kisoissa 2015 hän sai 98 kg:n sarjassa pronssia. Lisäksi Noumonvi on paininut neljä kertaa EM-pronssille. Ateenan kesäolympialaisissa 2004 Noumonvi oli 16:s, Pekingissä 2008 ja Lontoossa 2012 viides.


title: Yleisurheilun alle 20-vuotiaiden Euroopan-mestaruuskilpailut 1991

text: Vuoden 1991 yleisurheilun alle 20-vuotiaiden Euroopan-mestaruuskilpailut käytiin Thessalonikissa, Kreikassa.


title: Versatile Fall

text: Versatile Fall on tamperelaisen rap-artisti Leijonamielen "Ringo Ruffsoul" -nimellä 27. huhtikuuta 2011 julkaistu EP.


title: Taeyeon

text: Taeyeon (oikealta nimeltään Kim Tae-yeon, , s. Jeonju, Etelä-Korea) on eteläkorealainen laulaja ja näyttelijä. Hänet tunnetaan yhtyeestä Girls’ Generation.


title: Taeyeon

text: Taeyeon syntyi Jeonjun kaupungissa, Etelä-Koreassa 9. maaliskuuta 1989. Hänen perheeseensä kuuluvat vanhemmat sekä isoveli ja pikkusisko.


title: Taeyeon

text: Taeyeon huomasi 13-vuotiaana olevansa lahjakas vain laulamisessa. Yläasteen aikana hän ilmoittautui SM Entertainmentin pitämään musiikkiopistoon ja matkasi Jeonjusta Souliin joka sunnuntai laulunopetukseensa. Vuonna 2004, Taeyeonin entinen laulunopettaja Jung Sun Won (tunnetaan myös nimellä The One) halusi vahvistaa hänen mahdollisuuttaan laulajana ja antoi hänen osallistua kappaleeseensa "You Bring Me Joy". Taeyeon sijoittui myöhemmin 1. sijalle SM Entertainmentin järjestämässä nuortenkilpailussa ja teki virallisen sopimuksen yhtiön kanssa. Hän jatkoi kouluttautumistaan SM Entertainmentissa ja debytoi Girls’ Generationin jäsenenä vuonna 2007. Taeyeon valmistui Jeonjun taidelukiosta vuonna 2008 ja sai koulun palkinnon elämäntyöstä. Ennen debyyttiään Taeyeon innoittui viihdyttäjäksi BoA:n avulla. Silloinen teini "halusi olla kuin hän ja saada töitä Japanista ja kaikkialta maailmasta", mikä tuli myöhemmin toteen kun Girls’ Generation debytoi Japanissa vuonna 2010.


title: Taeyeon

text:
Taeyeon debytoi eteläkorealaisen yhtyeen Girls’ Generation jäsenenä heinäkuussa 2007, jossa hän toimii johtajana. Taeyeon on myös tehnyt useita sooloesiintymisiä Girls’ Generationin töiden ohella. Vuonna 2008, Taeyeon julkaisi kaksi soolokappaletta: "If" televisiodraamaan "Hong Gil Dong" ja "Can You Hear Me" televisiosarjaan "Beethoven Virus". Kappaleesta "If" tuli suosittu useilla korealaisilla musiikkilistoilla, ja Hankyung luonnehti Taeyeonin ääntä harvinaiseksi ja surullisen sävyiseksi. Kappale "Can You Hear Me" sai YEPP:in suosiopalkinnon vuoden 2008 Golden Disk Awards -palkintogaalassa. Vuoden 2014 haastattelussa, Taeyeon kuvaili jälkimmäistä kappaletta hyvin vaikeana lauluna, sillä intro täytyi laulaa ikään kuin puhuen laulamisen sijaan. Samana vuonna, Taeyeon duetoi SM Entertainmentin laulajan Kangtan kanssa. Kappale "7989" oli mukana sekä Girls’ Generationin että Kangtan albumeilla. Taeyeonista tuli radiojuontaja MBC:n radio-ohjelmalle "Kangin Taeyeon's Chin Chin Radio" yhdessä Super Juniorin jäsenen Kanginin kanssa. Kanginin lähdettyä huhtikuussa 2009, ohjelma nimettiin uudelleen "Taeyeon's Chin Chin Radio", kun Taeyeon alkoi juontaa sitä yksin huhtikuuhun 2010 asti.
Taeyeon esiintyi MBC:n tosi-tv-ohjelmassa "We Got Married", koomikko Jeong Hyeong-don hänen parinaan. He esittivät yhdessä olevaa pariskuntaa, kuvaten millaista elämä olisi jos he olisivat naimisissa. Kun kyseiset uutiset ilmoitettiin, se aiheutti meteliä eteläkorealaisten nettikansalaisten keskuudessa heidän 11-vuoden ikäeronsa takia. Taeyeon lauloi kappaleen "S.E.O.U.L." (yhdessä Super Juniorin ja Girls’ Generationin jäsenten kanssa) edistääkseen Soulin kaupungin turismia. Syyskuussa 2009, Taeyeon julkaisi kappaleen "It's Love" Sunnyn kanssa draamaan "Heading to the Ground".


title: Taeyeon

text: Vuoden 2010 helmikuusta elokuuhun, Taeyeon juonsi keskusteluohjelmaa "Win Win" yhdessä 2PM:n jäsenen Wooyoungin, Choi Hwa-jungin, Kim Shin-youngin ja Kim Seung-woon kanssa. Taeyeon esitti Caribbean Bay -vesipuiston mainoskappaleen "Cabi" yhdessä Jessican, Seohyunin, Tiffanyn ja Yurin sekä yhtye 2PM:n kanssa. Taeyeon sai pääroolin musikaalissa "Midnight Sun", joka perustuu japanilaiseen Aya Denkawan novelliin "Taiyō no uta". Musikaali kertoi 17-vuotiaasta tytöstä nimeltä Kaoru Amane, joka kärsii Xeroderma pigmentosum -nimisestä sairaudesta, jonka vuoksi hän ei voi mennä ulos päiväsaikaan. Hän pitää toivoaan yllä säveltämällä ja laulamalla kappaleita joka yö juna-asemalla; Taeyeon sai esityksestään hyviä arvosteluja lehdistöltä. Hän myös oppi soittamaan kitaraa esitystään varten. Pohtiessaan kokemustaan myöhemmin, Taeyeon kertoi pitävänsä musikaaleja vaikeina projekteina, koska hänen heikko keskittymisensä teki näyttelemisestä ja laulamisesta vaikeaa. Taeyeon julkaisi kappaleen "Like A Star" yhdessä opettajansa The Onen kanssa, sekä soolokappaleen "I Love You" televisiodraamaan "Athena: Goddess of War". Ensimmäinen kappale sijoittui kärkisijalle Gaonin latauslistalla ja jälkimmäinen 2. sijalle samalla listalla. Vuonna 2011, Taeyeon lauloi dueton Kim Bum-soon kanssa; kappale "Different" ylsi 2. sijalle samaisella listalla. Kaksikko tapasi uudestaan kaksi vuotta myöhemmin konsertissa, laulaen yhdessä kappaleen "Man and Woman".


title: Taeyeon

text: Taeyeon ja Seohyun valittiin ääninäyttelijöiksi koreaksi dubattuun animaatioelokuvaan "Itse ilkimys" (2010) ja sen jatko-osaan "Itse ilkimys 2" (2013). Taeyeon ääninäytteli Margoa ja Seohyun Margon nuorempaa siskoa Edithiä. Taeyeon julkaisi kappaleen "Missing You Like Crazy" televisiodraamaan "The King 2 Hearts" maaliskuussa 2012. Kappale sijoittui 2. sijalle sekä Gaonin että Billboardin latauslistoilla. Kappaleen tuottaja, Park Hae-woon, kuvaili Taeyeonia ihmeelliseksi laulajaksi, joka "ymmärsi täysin kappaleen kokonaisuudessaan ja ilmaisi jokaisen yksityiskohdan hyvin tarkasti". Kappale valittiin vuoden 2012 suosituimmaksi soundtrackiksi Seoul Drama Awards - palkintogaalassa. Samana vuonna, Taeyeon julkaisi kappaleen "Closer" televisiodraamaan "To the Beautiful You". Taeyeon muodosti yhdessä Girls’ Generationin jäsenten Tiffanyn ja Seohyunin kanssa aliryhmän nimeltä Girls’ Generation-TTS toukokuussa 2012. Ryhmä julkaisi ensimmäisen minialbuminsa "Twinkle" samassa kuussa. He juonsivat MBC:n musiikkiohjelman "Music Core" vuoden 2012 helmikuusta vuoden 2013 huhtikuuhun.


title: Taeyeon

text: Taeyeon palasi päiväksi radiojuontajaksi Shindongin radio-ohjelmaan "Shimshimtapa" yhdessä Tiffanyn kanssa tammikuussa 2013. Laulajat lauloivat yhdessä kappaleen "Lost in Love", joka oli mukana Girls’ Generationin neljännellä koreankielisellä albumilla "I Got a Boy". Taeyeon julkaisi toisen kappaleen "And One" draamasarjaan "That Winter, the Wind Blows". Kappale sijoittui kärkisijalle Billboardin listalla ja ylsi 2. sijalle Gaonin latauslistalla. Taeyeon lauloi kappaleen "Bye" elokuvaan "Mr. Go" heinäkuussa 2013. Kappale ei kuitenkaan ollut yhtä menestynyt kuin edeltäjänsä.


title: Taeyeon

text: Taeyeon liittyi yhtyeeseen SM the Ballad helmikuussa 2014, alun perin SM Entertainmentin perustamana vuonna 2010. Hän lauloi dueton "Breath" Jonghyunin kanssa yhtyeen toisella albumilla sekä soolokappaleen "Set Me Free". Kappale sijoittui parhaimman kymmenen joukkoon Gaonin latauslistalla. Taeyeon julkaisi kappaleen "Colorful" JTBC:n kampanjaan "The World Is More Beautiful Because We're Different" ("Maailma on kauniimpi koska olemme erilaisia") maaliskuussa 2014. Hän julkaisi kappaleen "Love, That One Word" televisiosarjaan "You're All Surrounded" toukokuussa 2014. Myöhemmällä vuosipuoliskolla, Taeyeon keskittyi aliryhmänsä TTS:n töihin. Yhtye julkaisi ensimmäisen EP-levynsä "Holler" syyskuussa 2014; albumi sijoittui 1. sijalle sekä Billboardin albumilistalla että Gaonin viikkolistalla. Albumin mainonnan aikana kolmikko oli mukana tosi-tv-ohjelmassa "The TaeTiSeo". Ohjelma näytti lähikuvaa ja henkilökohtaista puolta heidän normaalista arjestaan.


title: Taeyeon

text: Taeyeon esitti kappaleen "Shake that Brass" f(x)-yhtyeen jäsenen Amberin kanssa helmikuussa 2015. Amber paljasti kysyneensä henkilökohtaisesti Taeyeonilta, voisiko hän olla mukana kappaleessa. Syyskuussa 2015, hän julkaisi uuden version kappaleesta "Scars Deeper Than Love" yhdessä Yim Jae-beomin kanssa. Taeyeon debytoi sooloartistina lokakuussa 2015, julkaisten ensimmäisen sooloalbuminsa "I". Albumin samannimisen kappaleen musiikkivideo julkaistiin 7. lokakuuta 2015.


title: Taeyeon

text: Taeyeon alkoi seurustella EXO:n jäsenen Baekhyunin kanssa helmikuussa 2014. Heidän parisuhteensa ilmoitettiin päättyneeksi syyskuussa 2015.


title: Kaura-aho

text: Kaura-aho on kaupunginosa Varkauden kaupungissa Pohjois-Savossa. Kaura-aho sijaitsee valtatien 5 länsipuolella. Siellä sijaitsee koulu ja kioski.


title: Yleisurheilun alle 20-vuotiaiden Euroopan-mestaruuskilpailut 1993

text: Vuoden 1993 yleisurheilun alle 20-vuotiaiden Euroopan-mestaruuskilpailut käytiin San Sebastiánissa, Espanjassa.


title: Käpykangas

text: Käpykangas voi viitata seuraaviin maantieteellisiin kohteisiin:


title: Nokivesinapsija

text: Nokivesinapsija ("Serpophaga nigricans") on Etelä-Amerikassa veden äärellä elävä tyranneihin kuuluva varpuslintu. Se mustan ja harmaan värinen vilkas pikkulintu, joka saa ravintonsa hyönteisitä.


title: Nokivesinapsija

text: Nokivesinapsija on pienikokoinen ja pieninokkainen varpuslintu. Sukupuolet ovat samannäköiset. Nokivesinapsijan pituus on noin 12 senttiä, ja paino 9 grammaa. Selkäpuolen höyhenyksen väri vaihtelee harmaasta ruskeanharmaaseen. Vatsapuoli on vaaleamman harmaa, joskin siipien alapinnoilla on kaksi epäselvää harmaata juovaa, ja käsisulkien reunat ovat valkoiset. Pyrstö on musta. Leuka on valkeahko, ja päälaella on valkoinen laikku, joka kuitenkin on usein osittain näkymättömissä. Nokka ja jalat ovat mustat.


title: Nokivesinapsija

text: Nokivesinapsijaa tavataan Etelä-Amerikassa. Sen levinneisyys kattaa Bolivian eteläosissa sijaitsevan Tarijan departementin, Paraguayn itäosat sekä Pohjois- ja Keski-Argentiinan. Lajia tavataan myös Etelä-Brasiliassa Goiásin, Minas Geraisin ja Espírito Santon osavaltioiden alueella. Lajin levinneisyys käsittää noin 3 550 000 neliökilometriä. Kannan kokoa ei tiedetä, mutta sen uskotaan olevan vakaa. Nokivesinapsua pidetään melko yleisenä.


title: Nokivesinapsija

text: Nokivesinapsijoita esiintyy lähes yksinomaan veden läheisyydessä. Sitä tavataan sekä seisovan, että virtaavan veden varsilla, esimerkiksi kivisten purojen ja jokien luota sekä pensaikoissa. Se kelpuuttaa elinympäristökseen myös maatalousalueita, joten sitä voi tavata myös muun muassa kastelukanavien ja maatila-altaiden luota. Boliviassa lajia on tavattu 1000 metrin korkeudessa saakka. Nokivesinapsut ovat tavallisesti paikkalintuja, mutta levinneisyysalueen eteläosien linnut saattavat muuttaa pohjoiseen talvehtimaan.


title: Nokivesinapsija

text: Nokivesinapsut ovat vilkkaita ja rauhattomia, yleensä pareittain nähtäviä lintuja. Niitä näkee istuskelemassa vesirajan tuntumassa, kelluvien kasvien päällä, purojen keskellä olevilla kivillä, altaiden äärellä tai ruuanhaussa kuivalla maassa. Istuessaan nokivesinapsu kääntelee säännöllisesti pyrstöään edestakaisin ylös ja alas. Se lehahtelee oksalta toiselle ja pyrähtää ilmasta maahan tai vedenpinnalle nappaamaan ravintoaan eli hyönteisiä.


title: Nokivesinapsija

text: Jokivesinapsupari pesii loka-joulukuussa. Tiiviisti kudottu pesä on kuppimaisen tai korimaisen muotoinen ja avoin. Pesänrakennukseen osallistuvat sekä naaras, että koiras. Jokivesinapsut käyttävät rakennusmateriaalina juuria ja heiniä. Vuorauksessa ne käyttävät höyheniä. Lintupari rakentaa pesänsä joko oksan, varvun tai juuren varaan. Naaras munii yleensä kolme munaa. Nokivesinapsujen pesissä loisii joskus hohtoturpiaalin poikasia.


title: Jacko Gill

text: Jackson ”Jacko” Gill (s. 20. joulukuuta 1994 Takapuna) on uusiseelantilainen kuulantyöntäjä.


title: Jacko Gill

text: Vuonna 2010 Gill voitti 15-vuotiaana alle 20-vuotiaiden maailmanmestaruuden työnnettyään kuuden kilogramman kuulaa 20,76 m. Hän on nuorin miespuolinen voittaja alle 20-vuotiaiden MM-kilpailuissa. Ennen häntä nuorin miesvoittaja oli Usain Bolt. Myöhemmin samana kesänä nuorten kesäolympialaisissa hän sijoittui toiseksi työnnettyään viiden kilogramman kuulalla 22,60 m.


title: Jacko Gill

text: 23. huhtikuuta 2011 Gill työnsi 7,26 kilogramman painoista miesten kuulaa 20,01 metriä. Hän rikkoi 44 vuotta vanhan Les Millsin nimissä olleen Uuden-Seelannin ennätyksen. Gill on ainoa alle 17-vuotias, joka on työntänyt miesten kuulaa yli 20 metriä. Joulukuussa 2011 hän paransi Uuden-Seelannin ennätystään tulokseen 20,38 m. Ennätyksen rikkoi maaliskuussa 2014 Tomas Walsh.


title: Jacko Gill

text: Vuoden 2011 alle 18-vuotiaiden MM-kilpailuissa Gill voitti maailmanmestaruuden tuloksella 24,35 m. Hän työnsi viiden kilogramman painoista kuulaa neljä metriä pidemmälle kuin toiseksi tullut ja olisi voittanut kilpailun jokaisella työnnöllään. Vuoden 2012 alle 20-vuotiaiden MM-kilpailuissa Barcelonassa Gill voitti maailmanmestaruuden kilpailuennätyksellä 22,20 m. Hän työnsi jo karsinnassa kilpailuennätyksen 21,50 m. Loppukilpailussa ensimmäisellä kierroksella hän työnsi 21,74 m, mutta puolalainen Krzysztof Brzozowski ohitti hänet samalla kierroksella neljällä senttimetrillä. Toisella kierroksella hän työnsi 22,19 m ja voittotuloksensa hän työnsi viidennellä kierroksella. Hän ylitti 22 metriä neljästi.


title: Jacko Gill

text: Glasgow’n kansainyhteisön kisoissa 2014 Gill sijoittui 11:nneksi. Pekingin MM-kilpailuissa 2015 hän sijoittui kahdeksanneksi. Rion olympialaisissa 2016 hän oli yhdeksäs tuloksella 20,50. Hän oli yhdeksäs myös Lontoon MM-kilpailuissa 2017 tuloksella 20,82.


title: Jacko Gill

text: Gillin managerina toimii Les Mills ja häntä valmentaa Kirsten Hellier. Aikaisemmin häntä ovat valmentaneet isänsä Walter Gill, Didier Poppe ja Courtney Ireland. Gillin ennätys viiden kilogramman kuulalla (24,45 m) on kaikkien aikojen paras alle 18-vuotiaan tekemä tulos. Hänen kuuden kilogramman kuulaennätyksensä 23,00 m on alle 20-vuotiaiden maailmanennätys. Hän työnsi tuloksen 18. elokuuta 2013 ja paransi David Storlin nimissä ollutta ennätystä 27 senttimetrillä.


title: Joki (täsmennyssivu)

text: Joki voi tarkoittaa ainakin seuraavia asioita:


title: Norio Ōga

text: Norio Ōga (), (29. tammikuuta 1930 Numazu, Shizuokan prefektuuri, Japani – 23. huhtikuuta 2011 Tokio, Japani) oli Sonyn entinen toimitusjohtaja, joka tunnetaan 1982 myyntiin tulleen CD-levyn kehittämisestä kaupallisesti menestyväksi tuotteeksi. Ōga aloitti Sonyn palveluksessa vuonna 1953.


title: Norio Ōga

text: Ōga oli Sonyn toimitusjohtaja vuosina 1982–1995. Hän kehitti Sonysta viihteen monialayrityksen. Vuonna 1989 hän liitti siihen Columbia Pictures -elokuvatuotantoyhtiön. CD-levyn lisäksi Ōgan ansiolistaan kuuluvat myös PlayStation-pelikonsolit. Sonyn logo on Ōgan suunnittelema.


title: Fawn

text: Fawn on vaalea kellertävänruskea väri, joka on yleinen erilaisilla koiraroduilla. Yleensä eläinten fawn-väritykseen yhdistetään musta väri "kärjissä" eli jalkojen, kuonon ja korvien päissä. Jersey-nautarotu tunnetaan fawn-värisenä.


title: Fawn

text: Koirilla fawniksi nimitetään yleensä punaista (keltaista) koiraa, jolla on musta maski. Nimitys ja määritelmä kuitenkin vaihtelevat roduittain.


title: Yhdysvaltain valtiovarainministeriö

text: Yhdysvaltain valtiovarainministeriö () on yksi Yhdysvaltain ministeriöistä. Ministeriö vastaa Yhdysvaltojen rahapolitiikasta. Sitä johtaa Yhdysvaltain valtiovarainministeri. Ministeriö sijaitsee Washington DC:ssä.


title: Volkswagen K70

text: Volkswagen K70 on Volkswagenin ensimmäinen etuvetoinen ja vesijäähdytteinen malli.


title: Volkswagen K70

text: Auto on alun perin NSU:n kehittämä, mutta vuoden 1969 yrityskauppojen jälkeen Volkswagen lykkäsi mallin julkistusta ja teki enimmäkseen näkymättömiä muutoksia mm. taka-akselistoon ennen julkaisua vuonna 1970 VW:n nimellä. Malleja oli neljä: K70, K70S, K70L ja K70LS. Autoja valmistettiin reilut 211 000 kappaletta.


title: Volkswagen K70

text: Volkswagen K70 esiteltiin Suomessa tarmokkaan mainoskampanjan avulla loppukesällä 1970. Maahantuoja, Wihuri-yhtymän Volkswagen-osasto suositteli autoa etenkin "miehille, jotka osaavat ajaa". Mainostekstien mukaan K70 oli kaikkea sitä, mitä perinteinen Kupla ei ollut. Teknisesti K70:lla ei ollutkaan mitään yhteistä siihenastisten Volkswagenin mallien kanssa. Autolehtien koeajajat kehuivat K70:n ajo-ominaisuuksia, suorituskykyä, muotoilua ja sisätiloja ja ennustivat auton herättävän suurta mielenkiintoa jo pelkästään sen ansiosta, että se poikkesi täysin totutuista Volkswageneista.


title: Volkswagen K70

text: Volkswagen K70 oli Suomessa kallis auto. Vuonna 1971 se maksoi 27 390 markkaa (vuoden 2005 rahassa 30 978 euroa), kun Volkswagen Kuplan 1200 cm³:n moottorilla varustetun perusmallin hinta oli 11 260 markkaa (12 735 €). Esimerkiksi K70:ta suurempaan kokoluokkaan kuulunut Toyota Crown maksoi 16 150 markkaa (18 265 €). K70:n lähimpiä saksalaisia perheautoluokan kilpailijoita olivat Ford Taunus ja Opel Rekord, joista edellisen hinta oli 15 270 markkaa (17 270 €) ja jälkimmäisen 17 990 markkaa (20 346 €). Volkswagen K70-autoja myytiin Suomessa vuosina 1970–1975 vain vajaat 900 kappaletta, kun Kupla-mallin eri versioita rekisteröitiin samoina vuosina liki 33 000 autoa.


title: Volkswagen K70

text: Moottori vaihdelaatikkoineen on keulassa pitkittäin 32 astetta oikealla kallistettuna. Etujarrujen kiinnitys vetopyörästön kylkeen oli aikanaan ja on edelleen epätavanomainen, vaikkakin vastaavia jousittamatonta massaa säästäviä ratkaisuja on nähty myös muilta valmistajilta - takajarrut ovat perinteiset rumpujarrut. Jarrut ovat alipainetehostetut nestejarrut (NAP). Kuiva yksilevykytkin voidaan vaihtaa irrottamatta moottoria taikka vaihdelaatikkoa, joka on käsivalintainen ja nelivaihteinen - muita vaihtoehtoja ei ollut tarjolla. Alusta on sekä edessä että takana MacPherson-jousijalkatyyppinen.


title: Volkswagen K70

text: K70:n OHC-moottori on erilainen muihin VAG:n vesijäähdytteisiin nelisylinterisiin rivimoottoreihin verrattuna ja sitä oli saatavana aluksi 1,6-litraiset (75 tai 90 hv) versiot ja myöhemmin vuoden 1974 toukokuusta lähtien myös 1,8-litrainen (100 hv) versio.


title: Annalisa Ericson

text: Annalisa Ericson (14. syyskuuta 1913 Djurgården, Tukholma, Ruotsi – 21. huhtikuuta 2011 Tukholma, Ruotsi) oli ruotsalainen näyttelijä, joka teki tunnetuimman uransa ruotsalaisissa elokuvissa 1930-luvulta 1950-luvulle.


title: Annalisa Ericson

text: Ericson näytteli vuosina 1930–1991 yhteensä 58 ruotsalaisessa elokuvassa. Keskeinen ura oli kuitenkin näyttelijänä useissa Tukholman teattereissa. Hän aloitti balettitanssijana 1919 ja esiintyi näyttämöllä ensi kerran Kuninkaallisessa oopperassa. Hän jätti balettiuran 1930 ja aloitti näyttelijänopinnot Oscarsteaternissa, jolle hän oli uskollinen lähes koko uransa ajan. Hän esiintyi useissa nimimerkin Kar de Mumma kirjoittamissa opereteissa ja revyissä. Läpimurto elokuvassa tapahtui Gustaf Edgrenin elokuvassa "Värmlantilaiset" 1932. Komedioiden ja revyiden esiintyjänä hän sai vähitellen nimeä. 1940-luvulla hän näytteli musikaaleissa näyttelijä Nils Poppen kanssa, ja pari tuli tunnetuksi akrobaattitansseistaan.


title: Annalisa Ericson

text: 1950-luvulla Ericson keskittyi edelleen musikaaleihin ja revyihin. Lisäksi hän näytteli Arne Mattssonin ohjaamissa trillereissä. Hänen viimeinen roolinsa oli vuonna 2004 Lena Söderblomin ohjaamassa elokuvassa "Annalisa och Sven". Ericson kuoli 97-vuotiaana 21. huhtikuuta 2011.


title: Summer Holiday EP

text: Summer Holiday EP on yhdysvaltalaisen blues rock- yhtye ZZ Topin EP vuodelta 1985.


title: Summer Holiday EP

text: Kaikki kappaleet kirjoittaneet Billy Gibbons, Dusty Hill ja Frank Beard.


title: Summer Holiday EP

text: A-puoli


title: Summer Holiday EP

text: B-puoli


title: BLS

text: BLS AG (BLS SA, BLS Ltd.) on sveitsiläinen liikennekonserni, joka toimii Keski-Sveitsissä, pääosin Bernin ja sen lähikantonien alueella. Vuonna 2011 BLS:n liikevaihto oli 911 milj. CHF. Liikennepalveluiden suorat tulot (lippu- ja rahtitulot) olivat noin 346 milj. CHF eli noin 38 % kaikista tuotoista. Suurin osa tuotoista oli liikenteenhoidon korvauksia valtiolta ja kantoneilta sekä erilaisia avustuksia. Henkilöstön määrä oli 2 836.


title: BLS

text: BLS harjoittaa juna-, autojuna-, bussi- ja laivaliikennettä. Rautateiden henkilöliikenteen ja laivaliikenteen hoitaa emoyhtiö BLS AG. Tavaraliikenneoperaattori on BLS Cargo AG. Bussiliikenneyhtiö on Busland AG. Lisäksi konserniin kuuluu matkatoimisto Emmental Tours AG. Lisäksi BLS AG omistaa 33,4 % rataverkon omistavasta BLS Netz AG:stä. BLS AG:n pääomistaja on Bernin kantoni (56 %).


title: BLS

text: Nykyinen BLS AG aloitti toimintansa vuonna 2006, kun "BLS Lötschbergbahn AG":n ja "Regionalverkehr Mittelland AG":n toiminnot yhdistettiin fuusiossa.


title: BLS

text: BLS:n rataverkon omistaja on BLS Netz AG. Sen omistajia ovat BLS AG (33,4 %) sekä BLS:n pääomistajat eli Sveitsin valtio (50,1 %) ja Bernin kantoni (16,5 %).


title: BLS

text:
BLS:n rautateiden laajuus on 436 km. Pääreitit ovat:
BLS Netz omistaa alueensa rautatiet ja rataverkkoon liittyvän infran kuten asemat ja ohjausjärjestelmät. BLS:n operointivastuulla on oman rataverkkonsa lisäksi muun muassa Simplonin tunnelin yhteys Italiaan, yhteensä 520 km ratoja.


title: BLS

text: BLS:n päätoimiala on henkilöliikenne. Vuonna 2011 BLS kuljetti junillaan 52 milj. matkustajaa. Henkilöliikenteen suoritemäärä oli 865 milj. matkustajakilometriä. Autojunaliikenteessä BLS siirrettiin 1,3 milj. ajoneuvoa.


title: BLS

text:
BLS Cargo harjoittaa rautateiden tavaraliikennettä Sveitsissä ja sen lähialueilla. Yhtiöllä on tytäryhtiöt Saksassa (BLS Cargo
Deutschland GmbH) ja Italiassa (BLS Cargo Italia S.r.l.).


title: BLS

text: BLS Cargon tavaraliikennesuorite oli vuonna 2011 3,8 mrd. nettotonnikilometriä.


title: BLS

text: Busland AG harjoittaa paikallisliikennettä Bernin itäpuolella, Burgdorfin - Huttwilin - Langnau im Emmentalin alueella. Vuonna 2011 yhtiön linja-autoilla kulki 3 milj. matkustajaa. Liikenteen suoritemäärä oli 13 milj. matkustajakilometriä.


title: BLS

text: BLS harjoittaa vuoro- ja tilauslaivaliikennettä Thunin- ja Brienzjärvellä, Bernin lounaispuolella. Laivat kulkevat Brienzistä Interlaken Ostiin ja Thunista Interlaken Westiin. Liikennekausi alkaa huhtikuun lopulla ja päättyy uutena vuotena. Vuonna 2011 BLS:n laivoilla kulki 0,9 milj. matkustajaa.


title: Miika Dietrich

text: Miika Christian Dietrich (6. lokakuuta 1990 Turku) on suomalainen kilpameloja. Hän kilpailee pääasiassa 500 ja 1 000 metrin ratamelontamatkoilla luokissa K-1 ja K-2. Dietrich edustaa Saaristomeren Melojia ja häntä valmentaa Jussi Paatonen.


title: Miika Dietrich

text: Vuonna 2008 Dietrich valittiin edustamaan Suomea Pekingin olympialaisten yhteydessä pidetyllä nuorisoleirillä. Vuonna 2010 hänet valittiin Varsinais-Suomen parhaaksi melojaksi. Kaudella 2011 Dietrichin harjoittelua haittasi mykoplasma.


title: Miika Dietrich

text: Vuonna 2012 Dietrich teki historiaa voittamalla SM-kisoissa kaikki ratamatkat. Kukaan muu ei ole pystynyt samaan Suomen melonnan historian aikana. Samana vuonna hän eteni Duisburgin maailmancup 2 -osakilpailussa 500 metrillä B-finaaliin ja sijoittui 7. sijalle. Hän lunasti siten paikan Kroatian EM-kisoihin, joissa eteni jälleen B-finaaliin ja sijoittui 9. sijalle. Alle 23-vuotiaiden EM-kisoissa Dietrich alisuoriutui 500 metrillä, mutta korjasi tilanteen pääsemällä 1000 metrin olympiamatkalla B-finaaliin ja sijoittuen toiseksi.


title: Miika Dietrich

text: Vuonna 2014 Dietrich meloi parhaaseen sijoitukseensa ratamelonnan MM-kisoissa ollen yksiköiden 500 metrin B-finaalin viides ja kokonaiskilpailun 14:s.


title: Miika Dietrich

text: Dietrich kuuluu Turun seudun urheiluakatemiaan.


title: Koiranpäivä

text: Koiranpäivä on Suomen Kennelliiton järjestämä valtakunnallinen teemapäivä, jota vietetään 24. huhtikuuta. Ensimmäisen kerran päivää juhlittiin vuonna 2007. Koiranpäivänä eri kennelpiirit järjestävät koiriin liittyviä tapahtumia.


title: Pontiacin kapinassa vallatut linnakkeet

text: Pontiacin kapinassa vallatut linnakkeet, jotka joutuivat Suurten Järvien ja Ohion rajaseutujen intiaanien haltuun kesällä 1763, olivat valtaamisjärjestyksessä:Pontiacin kapinalliset piirittivät myös Fort Detroitia, Fort Pittiä ja Fort Niagaraa, mutta eivät onnistuneet näiden valtauksessa.


title: Frédéric Chopin (Pam Brownin kirja)

text: Frédéric Chopin on Pam Brownin tekemä elämäkertateos puolalaisesta säveltäjä ja pianotaiteilija Frédéric Chopinistä. Englanninkielinen alkuteos "Frederic Chopin" on ilmestynyt vuonna 1994 ja sen on kustantanut Exley Publications Ltd, 16 Chalk Hill, Watford.


title: Frédéric Chopin (Pam Brownin kirja)

text: Suomennoksen on tehnyt Sirkka Salonen ja suomennos on ilmestynyt Werner Söderström Osakeyhtiön kustantamana vuonna 1996. Päällyksen typografian on suunnitellut Leena Mänttäri. Kirjassa on 64 sivua ja se on runsaasti kuvitettu. Kuvatoimittajat ovat Alex Goldberg ja James Clift Image Select -yhtiöstä. Kansikuva on saatu Berliinissä toimivalta AKG-yhtiöltä. Muotokuvan Chopinista on tehnyt Eugène Delacroix vuonna 1838. Kirja on painettu ja sidottu Dubaissa. Kirjastoluokitus on 78.11.


title: Frédéric Chopin (Pam Brownin kirja)

text: Kirja on osa julkaisusarjaa, jota on toimittanut Helen Exley. Tämän teoksen toimittaja on Samantha Armstrong ja toimitusavustaja Helen Lanz. Musiikillisena avustajana on toiminut Jill Simms.


title: Amago Haruhisa

text: Amago Haruhisa (, 8.maaliskuuta 1514 – 9. tammikuuta 1562) oli merkittävä daimio Chūgokun alueella Japanissa.


title: Amago Haruhisa

text: Kun hänen isänsä Amago Masahisa, menehtyi varhain taistelussa, Haruhisasta tuli Amago-klaanin johtaja vuonna 1537. Hän aloitti sarjan valloituksia laajentaakseen valtapiiriään ja eteni Harimaan asti. Vuonna 1540 hän piiritti Mōri Motonarin hallussa ollutta Koriyaman linnan, mutta koki karvaan tappion. Seuraavana vuonna hänen isoisänsä Amago Tsunehisa menehtyi ja Ōuchi Yoshitaka aloitti hyökkäykset tuhotakseen Amago-klaanin lopullisesti. Haruhisa onnistui kuitenkin torjumaan hyökkäykset kerättyään lisää joukkoja. Tämän seurauksena Haruhisa hylkäsi suunnitelmansa laajentumisesta, ja aikoi varmistaa otteensa alueistaan. Kuitenkin vuonna 1552 Ōuchi Yoshitaka menehtyi Sue Harukatan kapinassa, ja Ashikaga-shōgunaatti tarjosi Haruhisalle kahdeksan alueen omistusta, joista neljää hän jo valmiiksi hallitsi.


title: Amago Haruhisa

text: Myöhempinä vuosinaan Haruhisa päätti murhata enonsa Amago Kunihisan sekä Shingūn kaupungista kotoisin olleet palvelijat, minkä myötä hän menetti monta merkittävää johtajaa. Vaikka useat fiktiokirjailijat ovatkin esittäneet nämä murhat Mōri Motonarin työnä, nykyään uskotaan niiden olleen Haruhisan tapa saada Amago-klaani yksinomaan hänen haltuunsa.


title: Amago Haruhisa

text: Kun Sue Harutaka menehtyi Motonaria vastaan Itsukushiman taistelussa, Haruhisa näki tämän mahdollisuutena vallata Iwami, ja liittoutua Ogasawara-klaanin kanssa. Hän hyökkäsi Ōmorin hopeakaivoksille, mutta kohtasikin taistelussa Motonarin. Kaksikko kävi useita taisteluita, kunnes Harahusa menehtyi Motonarin hyökkäyksessä Gassantodan linnaan vuonna 1560.


title: Max van der Stoel

text: Max van der Stoel (3. syyskuuta 1924 Voorschoten, Alankomaat – 23. huhtikuuta 2011 Haag, Alankomaat) oli alankomaalainen poliitikko ja diplomaatti, joka oli kahteen kertaan maansa ulkoministerinä. Hän toimi urallaan lisäksi Alankomaiden YK-suurlähettiläänä ja Euroopan turvallisuus- ja yhteistyöjärjestön vähemmistövaltuutettu.


title: Max van der Stoel

text: Lukion jälkeen Van der Stoel aloitti Leidenin yliopistossa oikeustieteelliset opinnot. Hän valmistui tohtoriksi vuonna 1953 ja kuului sen jälkeen vuodet 1953–1958 Wiardi Beckman -säätiöön. Opintojen jälkeen hän liittyi myös Alankomaiden Työväenpuolueeseen.


title: Max van der Stoel

text: Vuonna 1960 Van der Stoel valittiin Alankomaiden parlamentin ylähuoneeseen, senaattiin. Kolme vuotta myöhemmin hänet valittiin parlamentin alahuoneeseen. Heinäkuulta 1965 marraskuulle 1966 Van der Stoel oli Jo Calsin hallituksessa ulkoasioiden valtiosihteeri. Hän sai parlamentaarikkona mainetta ihmisoikeuksien puolestapuhujana, kun hän raportoi vuonna 1969 Euroopan neuvostolle Kreikan sotilasjuntan väkivaltaisuuksista.


title: Max van der Stoel

text: Van der Stoel valittiin vuonna 1973 ulkomisteriksi Joop den Uylin hallitukseen. Hän toimi ministerinä neljän vuoden ajan ja ajautui usein ristiriitoihin puolueensa radikaalien edustajien kanssa. Työväenpuolue joutui oppositioon vuonna 1977, mutta Van der Stoel kiisteli edelleen puolueensa vasemmistosiiven kanssa, erityisesti risteilyohjuksista. Hän pelasi ulkoministeriksi vuonna 1981 Dries van Agtin hallitukseen. Hän jätti paikkansa toukokuussa 1982.


title: Max van der Stoel

text: Van der Stoel oli Alankomaiden YK-suurlähettiläs vuodet 1983–1986. Hän oli kahdesti ehdolla YK:n pakolaisasian päävaltuutetuksi, mutta häntä ei valittu tehtävään. Vuonna 1991 Van der Stoelista tuli YK:n Irakin ihmisoikeustilanteen raportoija. Samana vuonna hänet nimettiin maansa valtioministeriksi.


title: Max van der Stoel

text: Vuodesta 1993 vuoteen 2001 Van der Stoel oli Euroopan turvallisuus- ja yhteistyöjärjestö ensimmäinen vähemmistövaltuutettu. Tehtävä vei hänen keskittymisensä erityisesti Keski- ja Itä-Euroopan tilanteeseen, ja hän oli myös jäsenenä komissiossa, joka käsitteli entisessä Jugoslaviassa kadonneita henkilöitä. Vuonna 1999 Alankomaiden hallitus ehdotti Van der Stoelia Nobelin rauhanpalkinnon saajaksi. Alankomaiden ulkoasiainministeriö perusti vuonna 2001 Max van der Stoel -palkinnon, jonka arvo on 50 000 euroa. Se myönnetään joka toinen vuosi henkilölle, ryhmälle tai organisaatiolle, joka on edistänyt kansallisten vähemmistöjen oloja.


title: Max van der Stoel

text: Van der Stoel oli yksi niistä viidestä entisestä ulkoministeristä, joilta Alankomaiden hallitus pyysi vuonna 2009 asiantuntijaneuvoa maan osallistumisesta Irakin sotaan. Van der Stoel kuoli lyhyen sairauden jälkeen kotonaan Haagissa huhtikuussa 2011.


title: Hamza Alić

text: Hamza Alić (s. 20. tammikuuta 1979 Srebrenica) on bosniahertsegovinalainen yleisurheilija, joka kilpailee kuulantyönnössä. Hän edustaa seuratasolla AK Zenicaa.


title: Hamza Alić

text: Alić osallistui aikuisten arvokisoihin ensimmäistä kertaa vuonna 2002, jolloin hän oli mukana EM-kisoissa Münchenissä. Hän karsiutui finaalista. Alić ei päässyt karsinnasta läpi myöskään Helsingin MM-kisoissa 2005, mutta sai saman vuoden Välimeren kilpailuista pronssia tuloksellaan 19,49. Hän karsiutui 2006 loppukilpailusta sekä Moskovan MM-hallikilpailuissa että Göteborgin EM-kisoissa.


title: Hamza Alić

text: Alić karsiutui loppukilpailusta Valencian sisäratojen MM-kilpailuissa 2008. Hän osallistui samana vuonna olympialaisiin, joissa hän karsiutui oltuaan seitsemästoista. Hän karsiutui myös Torinon EM-hallikilpailuissa 2009.


title: Hamza Alić

text: Alić pääsi ensimmäistä kertaa arvokisafinaaliin Berliinin MM-kisoissa 2009, joissa hän sijoittui alun perin yhdeksänneksi työnnettyään tasan 20 metriä. Sijoitus parani myöhemmin yhdellä Andrei Mih’nevitšin dopinghylkäyksen jälkeen. Alić sai samana vuonna hopeamitalin Välimeren kilpailuista. Hän karsiutui loppukilpailusta 2011 Pariisin EM-hallikisoissa ja Daegun MM-kilpailuissa sekä 2012 Istanbulin MM-hallikilpailuissa ja Helsingin EM-kisoissa.


title: Hamza Alić

text: Alić sai Göteborgin EM-hallikilpailuissa 2013 hopeaa sisäratojen ennätystuloksellaan 20,34. Mersinin Välimeren kisoissa hän oli samana vuonna kolmas. Moskovan MM-kilpailuissa 2013, Zürichin EM-kilpailuissa 2014, Pekingin MM-kilpailuissa 2015, Amsterdamin EM-kilpailuissa ja Rio de Janeiron olympialaisissa 2016 sekä Lontoon MM-kilpailuissa 2017 hän karsiutui loppukilpailusta.


title: Hamza Alić

text: Alićin ennätys ulkoradoilla on 20,82 m vuodelta 2017 ja sisäradoilla 20,34 m vuodelta 2013.


title: Blowing Up a Storm

text: Blowing Up a Storm on brittiläisen rockabilly-yhtye Whirlwindin esikoisalbumi vuodelta 1978. Yhtye on vieraillut Suomessa kesällä 1979.


title: Blowing Up a Storm

text: Levy-yhtiö on Chiswick Records ja sen osoite on ollut 3 Kentish Town Road, Lontoo. Tuottajina ovat toimineet Doug Smith ja yhtye itse.


title: Blowing Up a Storm

text: Levyn esittelytekstin on tehnyt Stuart Colman. Siinä hän mainitsee muun muassa, että yhtyeen laulusolisti Nigel Dixonin vaikuttajia ovat olleet Elvis, Jack Palance, The Lone Ranger ja Roy Rogersin elokuvat. Yhtyeen on keksinyt Chiswick Recordsin Ted Carroll eräästä Lontoon West Endin baarista.


title: Blowing Up a Storm

text: Levykannen valokuvat on ottanut Chris Gabrin.


title: Blowing Up a Storm

text: LP-levyjä on valmistettu Hollannissa. Osallisena on tällöin ollut Ariola / Benelux B.B. Haarlem.


title: Blowing Up a Storm

text: Kappaleet "One More Chance", "Don’t Be Crazy", "Together for Ever" ja "Tore Apart" ovat yhtyeen omaa tekoa. Näistä "Together for Ever" on balladi kuten myös Kathy Youngin tunnetuksi laulama "A Thousand Stars".


title: Blowing Up a Storm

text: Sivu 1Levyetiketissä avauskappaleen nimi on muodossa "Bopping High School Baby".


title: Blowing Up a Storm

text:
Sivu 2
Levy on esitelty Blues Newsin rockabillyn erikoisnumerossa 4/1979. Siinä Seppo Elonen pitää yhtyeen soittopuolta onnistuneena, mutta laulusolistin osuudessa on parantamisen varaa, joten "lopullinen kipinä musiikista jää puuttumaan". Esitellyn levyn luettelotunnus on (Chiswick WIK 7).


title: Sou Tit Linda

text: Sou Tit Linda (s. 21. elokuuta 1989 Phnom Penh) on kambodžalainen yleisurheilija, joka kilpailee pikajuoksussa.


title: Sou Tit Linda

text: Sou osallistui olympialaisiin ensimmäistä kertaa Ateenassa 2004. Hän juoksi tuolloin vain 14-vuotiaana ajan 13,47, joka riitti alkuerän seitsemänteen sijaan. Sou oli eränsä seitsemäs myös vuoden 2005 MM-kisoissa, joissa hän juoksi ajan 13,45. Hän juoksi myös Pekingin olympialaisissa 2008, joissa hän juoksi nykyisen ennätyksensä 12,98 sekuntia, mutta karsiutui ensimmäisellä kierroksella.


title: Tryptofaanisyntaasi

text:
Tryptofaanisyntaasi tai tryptofaanisyntetaasi on entsyymi, joka osallistuu aminohappo tryptofaaniin biosynteesiin. Se katalysoi sekä indoli-3-glyserolifosfaatin hajotusta indoliksi ja glyseraldehydi-3-fosfaatiksi että indolin ja seriinin välistä kondensaatioreaktiota tryptofaaniksi. Tryptofaanisyntaasia esiintyy kasvi-, sieni- ja bakteerisoluissa, mutta ei eläimillä.
Tryptofaanisyntaasi on rakenteeltaan tetrameeri ja koostuu kahdesta α-alayksiköstä ja β-dimeeristä. Entsyymi on kooltaan noin 150 Å, ja sen alayksiköt sitoutuvat toisiinsa muodostaen lineaarisen αββα-kompleksin. Tetrameerin rakenne eroaa α-kierteiden ja β-laskosten muodostamasta trioosifosfaatti-isomeraasiin verrattavasta αβ-tynnyrirakenteesta siten, että β-alayksikön rakenne on kerroksittainen laskos-kierre-laskos-rakenne. Alayksikköjen aktiiviset kohdat ovat yhteydessä toisiinsa 25 Å pitkän kanavan kautta. Sekä α- että β-alayksiköt esiintyvät avoimessa ja ei-aktiivisessa konformaatiossa ja muuttavat muotoaan substraatin ja koentsyymin sitoutuessa.


title: Tryptofaanisyntaasi

text: Molemmat tryptofaanisyntaasin alayksiköistä katalysoivat eri reaktiota. Indoli-3-glyserolifosfaatin hajotus tapahtuu α-alayksikössä. Ennen kuin mitään reaktiota tapahtuu α-alayksikössä täytyy pyrodoksaalifosfaatin kiinnittyä β-alayksiköön, jossa se muodostaa seriiniaminohapon kanssa niin kutsutun Schiffin emäksen, josta lohkeaa vettä ja muodostuu erittäinen reaktiivinen aminoakrylaattijohdannainen.


title: Tryptofaanisyntaasi

text: Tärkeitä aminohappoja α-alayksikön aktiivisessa kohdassa ovat asparagiini- ja glutamiinihappo. Glutamiinihappo toimii protonin luovuttajana, ja asparagiinihapon tehtävä on tasapainottaa muodostuvaa tuotetta. Indoli-3-glyserolifosfaatti ottaa vastaan protonin, jolloin muodostuu iminiumioni, joka hajoaa käänteisellä aldolireaktiolla indoliksi ja glyseraldehydi-3-fosfaatiksi. Hajoamista edistää myös indolin tautomersoituminen indoleniinimuodoksi. Eräät indolin johdannaiset, kuten indoli-3-propanolifosfaatti, indoliasetyyliglysiini, indoliasetyyliasparagiinihappo ja indoliasetyylivaliini, häiritsevät välituotteiden muodostumisen tasapainoa tai sitoutuvat entsyymiin substraatin sijasta, eli ovat kilpailevia inhibiittoreita.


title: Tryptofaanisyntaasi

text: Indoli kulkeutuu kanavaa pitkin β-alayksikköön. Jos alayksiköt eivät olisi yhteydessä toisiinsa kanavan kautta, olisi vaarana, että hydrofobisena molekyylinä indoli diffundoituisi ulos solusta eikä β-alayksikön reaktiota tapahtuisi. Indoli on enamiini ja reagoi konjugaattiadditiolla eli Michael-additiolla seriinin ja pyridoksaalifosfaatin muodostaman aminoakrylaattijohdannaisen kanssa. Reaktiota seuraa useiden eri kinonoidi- ja aldimiinivälivaiheiden kautta tryptofaanin muodostuminen. Reaktioihin osallistuvia aminohappoja ovat muun muassa seriini, glutamiinihappo ja lysiini. Tämän alayksikön toiminta on allosteerisesti säädeltyä.


title: Tryptofaanisyntaasi

text: Koska eläimillä ei ole tryptofaanisyntaasia, on sen inhibiittoreita tutkittu lääkeaineina bakteerien ja muihin mikrobien aiheuttamiin sairauksiin kuten tuberkuloosiin, kryptosporidioosiin ja silmien ja sukupuolielinten infektioihin. Kuitenkin bakteerien on havaittu kykenevän ottamaan aminohappoja ympäristöstään, jos niiden omat aminohappojen biosynteesireitit on estetty. Tryptofaanisyntaasia tutkitaan myös herbisidien vaikutuskohteena.


title: Ammunnan maailmanmestaruuskilpailut 1907

text: Vuoden 1907 ammunnan maailmanmestaruuskilpailut järjestettiin Zürichissä. Kilpailut olivat yhdennettoista maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.


title: Heaven Knows (Whirlwind)

text: Heaven Knows on brittiläisen rockabilly-yhtye Whirlwindin singlejulkaisu vuodelta 1980. Levy-yhtiö on Chiswick Records ja sen taustalla EMI Records. Tuottajina ovat toimineet Billy Holiday ja Tommy Doherty. Nämä ovat myös tehneet singlen nimikappaleen. Kääntöpuolen kappaleen tekijät ovat yhtyeen kitaristi Michael Lewis ja laulaja Nigel Dixon. Kappaleiden julkaisuyhtiö on Acton Green Music Ltd (Leosong). Single on valmistettu Iso-Britanniassa.


title: Turku Soundcheck

text: Turku Soundcheck on vuodesta 2008 asti toiminut hiphop- ja reggaemusiikkiin, sekä näihin liittyviin muihin kulttuuri-ilmiöihin keskittyvä tapahtumasarja. Päätapahtuma järjestetään kesäkuun ensimmäisenä viikonloppuna Turun Klubilla ja Ravintolalaiva Katarinalla aurajokirannassa. Tämän lisäksi vakio-ohjelmaan kuuluu helmikuinen Turku Snowcheck.


title: Turku Soundcheck

text: Looptroop Rockers (Swe), Turku Soundcheck DJs


title: Turku Soundcheck

text: Kemmuru vs Loost Koos, Nopsajalka vs Superjanne, Haamu vs Vieläki Lepposaa, Turku Deep Funk feat. Didier, Piitu, Tipa Hiihtopipo & Lauri Kavallus, Black Bear Sound, VJ Mattir, DJ Chuck Main, DJ Kujis, DJ Jürgen Macho


title: Turku Soundcheck

text: Jukka Poika, Hannibal & Joku Roti Mafia, Turku Soundcheck DJs


title: Turku Soundcheck

text: Devin The Dude (USA), Joey Fever (Swe), Ritarikunta, Kapteeni Ä-ni, Kemmuru, Joku Roti Mafia feat. Hannibal, Stepa, Edorf & Tykopaatti, Identical Cousins Hank’n'Frank, How To Make A Windmill feat. TKUG, Komposti Sound, Voltti Selectors, djsucks!, Black Bear Sound, DJ Sammy Jam & DJ Ink, DJ Supertyyli, DJ Double M, Graffiti workshop


title: Turku Soundcheck

text: Oi Pojat! (Asa, Puppa J,Raappana & Laineen Kasperi), DJ Leo Luxxxus & Kesken (Saurus), Black Bear Sound & Double M, djsucks!, DJ Beha, DJ Magnus 44


title: Turku Soundcheck

text: Million Stylez (Swe), DJ Flash (Swe), DJ Flip (Irl), Marc Stretch (US), DJ Jon Kennedy (UK), Slow Hand Motëm (Can), Michael Black Electro & RPK, Kaikukasti, Puppa J, Bongo Rhino & Enrico, Thono Slowknow, Suhinators feat. Puppa J, Papa Zai, Renegade & Nestori, Ronskibiitti feat. TKUGStarz, The Gambit, Pouta Sound, Black Bear Sound, DJ Double M, Propah Riddim, DJ Leijonamieli, DJ Kiilo, DJ Nätti-Matti, djsucks!, Graffiti workshop


title: Turku Soundcheck

text: Punky Reggae Band featuring CStar + Puppa J, Raappana, Stepa + Herra Soppa, DJ J-Laini, Selektoni, Black Bear Sound, Haamu, Vieläki Lepposaa, djsucks!, DJ Double M, DJ Kelloggs, DJ Sammy Jam, DJ Magnus44


title: Turku Soundcheck

text: Asa feat. Puppa J, Jukka Poika, Saurus, Serkkupojat, Pahat Viinit Orkesteri, Black Bear Sound, Pouta Sound, Rootfellas Sound, DJ Kelloggs, Ritarikunta, Nopsajalka, DJ Hank Holiday, MPV Sound, Superjanne, DJ Polarsoul, DJ Ionik, djsucks!, Graffiti workshop


title: The Manhattans Doing Their Best Things

text: The Manhattans Doing Their Best Things on kokoelmalevy yhdysvaltalaisen soulyhtye The Manhattansin tuotannosta vuosilta 1965–1967.


title: The Manhattans Doing Their Best Things

text: Albumi on ilmestynyt Upfront-levymerkillä, ja osallisena on myös Springboard International Records, Inc., jonka toimisto on ollut New Jerseyn Rahwayssa. Kannen on valmistanut New York Cityssä toiminut Lee-Myles Assoc.


title: The Manhattans Doing Their Best Things

text: Levyn esittelytekstin on tehnyt Wayne Stierle, joka on itsenäinen tuottaja ja levynkeräilijä. Hän kertoo, että yhtye on New Jerseyn Newarkista ja aloittanut uransa tyypillisenä ns. kadunkulmayhtyeenä nimillä The Dulcets ja The Five Young Men.


title: The Manhattans Doing Their Best Things

text: Yhtye esiintyi sitten Apollo-teatterin amatööri-illassa ja sijoittui kolmanneksi. Niinpä yhtyeen palkkasi Joe Evans, joka oli tuohon aikaan perustanut Carnival Records -yhtiön. Ensisingle ilmestyi vuonna 1962. Yhtyeen kolmas single "I Wanna Be" vuodelta 1965 menestyi Newarkissa ja Detroitissa ja kipusi lopulta Top 100 -singlelistalle. Yhtye teki Carnival-levymerkille kaikkiaan 13 singleä, ja näiden kappaleista osa on tällä kokoelmalla. Paras myyntimenestys tältä kaudelta on "Can I", joka on vielä varsin lähellä 1950-luvun doo-wop-yhtyeiden balladilinjaa.


title: The Manhattans Doing Their Best Things

text: Yhtyeen tyylilajia luonnehdittiin tuolloin "Chicago-Detroit"-soundiksi, mutta oikeastaan se oli kuitenkin enemmän kotiseutunsa soundia. Newarkista oli aikaisemmin tullut sellaisia yhtyeitä kuin The Monotones ja The Fiestas.


title: The Manhattans Doing Their Best Things

text: Sivu 1Sivu 2Levyetiketissä kappaleiden vaihtoehtoisia nimiä ovat "Searching for My Baby" ja "I Betcha' (Couldn't Love Me).


title: Henry Andrade

text: Henry Manuel Andrade (s. 17. huhtikuuta 1962 Sacramento) on kapverdeläinen entinen pika-aitajuoksija. Hän edusti Yhdysvaltoja, kunnes sai kaksoiskansalaisuuden vanhempiensa syntyperän ansiosta.


title: Henry Andrade

text: Andrade oli kuudes Yhdysvaltain olympiakarsinnoissa vuosina 1984 ja 1992 eikä päässyt kisoihin kummallakaan kerralla. Hän edusti Kap Verdeä Stuttgartin MM-kisoissa 1993, mutta karsiutui jo alkuerissä. Andrade pääsi osallistumaan olympialaisiin Atlantassa 1996, mutta joutui keskeyttämään erässään.


title: Henry Andrade

text: Henry Andraden veljenpoika Jordin Andrade (s.1992) on myöskin juoksija ja on setänsä tavoin Yhdysvaltain ja Cap Verden kaksoiskansalainen.


title: You’re Gonna Get It!

text: You're Gonna Get It! on yhdysvaltalaisyhtye Tom Petty and the Heartbreakersin toinen studioalbumi, ja se on ilmestynyt vuonna 1978 Shelter Recording Co., Inc:n kustantamana. Tuottajina ovat toimineet Denny Cordell, Noah Shark ja Tom Petty.


title: You’re Gonna Get It!

text: Yhtyeen esikoisalbumi oli ilmestynyt vuonna 1976 ja sen jälkeen Petty Heartbreakers-yhtyeineen oli vieraillut Euroopassakin mm. Englannissa Knebworthin festivaaleilla hyvällä menestyksellä. Tämän toisen albumin tekoa olivat keikkailun lisäksi viivästyttäneet myös sopimusneuvottelut levy-yhtiön kanssa. Petty oli sitten arvellut, että levyn äänitykseen menisi kuukausi, mutta aikataulu venyi nelinkertaiseksi. Lopputuloksena oli kuitenkin hyvätasoinen, kriitikoiden kehuma rock-albumi. Yhtye sai siitä myös ensimmäisen kultalevynsä.


title: You’re Gonna Get It!

text:
Sivu 1Sivu 2Levyetiketissä päätöskappaleen nimi on muodossa "Baby's a Rock and Roller".
Albumi on ilmestynyt LP-muodossa myös vuonna 1981 Oxford-levymerkin luettelotunnuksella OX 3201. Tätä painosta on valmistettu Italiassa ja se on Ariston Musicin tuotantoa. Masteroinnin on tehnyt Capitol. Kannen on valmistanut Milanossa Grapyche Maaica 2000 ja jakelusta on huolehtinut Dischi Ricordi S.p.A.


title: Dysaethesia Aethiopica

text: Dysaethesia Aethiopica oli yhdysvaltalaisen psykiatrin Samuel A. Cartwrightin vuonna 1851 määrittelemä mielisairaus. Cartwrightin mukaan "dysathesia aethiopica" aiheutti orjien laiskuutta. Nykyään "dysaethesia aethiopicaa" pidetään näennäistieteenä ja sen katsotaan edustavan tieteellistä rasismia.


title: Dysaethesia Aethiopica

text: Cartwright määritteli orjien taipumuksen karata toiseksi sairaudeksi, jota hän kutsui drapetomaniaksi.


title: Dysaethesia Aethiopica

text: Dysaethesia aethiopicaa esiintyi ainoastaan afroamerikkalaisten joukossa ja sen oireina olivat ihon tunnottomuus ja älyllisten toimintojen lamaantuminen niin, että henkilö vaikutti olevan kuin puoleksi unessa. Muita oireita saattoivat olla leesiot. Cartwright totesi dysaethesia aethiopican olemassaolon, mutta muut lääkärit olivat epäonnistuneet taudin tunnistamisessa, koska eivät olleet kiinnittäneet riittävästi huomiota afroamerikkalaisen rodun sairauksiin.


title: Dysaethesia Aethiopica

text: Cartwrightin mukaan dysaethesia aethiopica oli huomattavasti yleisempää omissa yhteisöissään elävien afroamerikkalaisten joukossa kuin Cartwrightin tutkimilla plantaaseilla työskentelevien orjien joukossa. Tauti tarttui ainoastaan niihin orjiin, jotka elivät vapaan ihmisen tavoin. Hän arvioi jopa lähes kaikkien vapaana elävien afroamerikkalaisten sairastuneen tautiin.


title: Dysaethesia Aethiopica

text: Cartwright piti dysaethesia aethiopicaa helposti parannettavana. Ihon tunnottomuus oli yksi oireista, joten ihoa täytyi stimuloida. Tähän Cartwright suositteli potilaan pesemistä lämpimällä vedellä ja saippualla. Tämän jälkeen iho tuli käsitellä öljyllä ja öljyn imeytymisen edistämiseksi ihoa tuli hakata leveällä nahkahihnalla. Lopuksi potilaan tulisi tehdä jonkinlaista raskasta työtä auringonpaisteessa.


title: Dysaethesia Aethiopica

text: Kirjailija Vanessa Jackson on todennut, että leesiot olivat oire dysaethesia aethiopicasta ja tohtori Cartwright huomasi, että ruoskimalla voisi parantaa sairauden. Jackson kuitenkin ihmetteli, että ruoskiminen ei aiheuttanut taudinmäärityksen varmistavia olevia leesioita.


title: Dysaethesia Aethiopica

text: Cartwrightin mukaan orjat olivat yllä kuvatun käsittelyn jälkeen kiitollisia valkoiselle miehelle, jonka voima oli palauttanut hänen järkensä.


title: Fiescherhörner

text: Fiescherhörner on vuoriryhmä Bernin Alpeilla, Bernin ja Wallisin kantoneissa, Sveitsissä. Sen korkein huippu, Grosses Fiescherhorn, on 4 049 metriä merenpinnan tasoa korkeammalla.


title: Fiescherhörner

text: Ryhmän kolme päähuippua ovat:


title: Ammunnan maailmanmestaruuskilpailut 1908

text: Vuoden 1908 ammunnan maailmanmestaruuskilpailut järjestettiin Wienissä. Kilpailut olivat kahdennettoista maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.


title: Von Luschanin kromaattinen asteikko

text: Von Luschanin kromaattinen asteikko eli lyhyemmin Von Luschanin asteikko on ihonvärin luokittelutapa. Se on nimetty keksijänsä, Felix von Luschanin mukaan. Asteikko perustuu vertailutaulukkoon, joka käsittää 36 erilaista väriä, joita on tarkoitus verrata henkilön ihonväriin useimmiten käden alta, sillä Auringon vaikutus siellä on melko vähäistä.


title: Von Luschanin kromaattinen asteikko

text: 1900-luvun alkupuoliskolla Von Luschanin asteikkoa käytettiin rotuerotteluun, mutta myös tieteellisiin tutkimuksiin. Kuitenkin taulukon käyttö lopetettiin suureksi osin 1950-luvun alussa, jolloin se korvattiin spektrofotometrilla.


title: Yhdysvaltain työministeriö

text: Yhdysvaltain työministeriö () on Yhdysvaltain hallinnon alainen ministeriö, joka vastaa maan työpolitiikasta. Ministeriötä johtaa Yhdysvaltain työministeri, nykyisin Ed Hugler. Työministeriö on perustettu vuonna 1913.


title: Before the Flood

text: Before the Flood on Bob Dylanin ja hänen taustayhtyeenään toimivan The Bandin tuplalivealbumi vuodelta 1974. Levy-yhtiö on Asylum Records. Valmistaja on Elektra/Asylum/Nonesuch Records, joka on osa yhtiötä Warner Communications, Inc., 15 Columbus Circle, New York.


title: Before the Flood

text: Albumille on äänitetty parhaat palat Dylanin kiertueesta, joka alkoi alkuvuodesta 1974. Kiertuetta mainostettiin Dylanin paluuna esiintymislavoille ja kiertue osoitti, että Dylan oli todellakin taas voimissaan. Kiertue oli 1970-luvun suuria musiikkitapahtumia. Kaksi miljoonaa ihmistä yritti hankkia postitse ylihinnoiteltuja konserttilippuja, mutta vain 650 tuhatta mahtui mukaan eri puolilla Yhdysvaltoja ja Kanadaa. Konserteista raportoitiin laajasti tiedotusvälineissä ja "Newsweek"-lehti sai Dylanilta harvinaisen haastattelun. "Suomen Kuvalehtikin" julkaisi maan suurimman kirjakustantamon pääjohtajan tekemän konserttiarvostelun.


title: Before the Flood

text: Ennen tätä konserttitaltiointia Dylania oli kuultu livenä vuoden 1970 tupla-albumilla "Self Portrait", George Harrisonin vuonna 1971 järjestämän Concert for Bangladesh -hyväntekeväisyyskonsertin tallenteissa ja erilaisilla bootleg-levyillä. The Band puolestaan oli julkaissut 1972 live-LP:n "Rock of Ages", jossa mukana oli torvisektio.


title: Before the Flood

text: Tällä albumilla The Band esittää ilman Dylania kakkoslevypuoliskon kappaleet ja kolmospuoliskon kolme viimeistä kappaletta. Mukana on yksi uusi kappale, ”Endless Highway”. Dylan puolestaan esittää soolona kolmannen levypuoliskon kolme ensimmäistä kappaletta.


title: Before the Flood

text: Äänittäjinä ovat toimineet Phil Ramone ja Rob Fraboni, miksaajina Fraboni ja Nat Jeffrey. Lopullinen miksaus on tehty Village Recorders -studiossa ja masterointi Kendun Recorders -studiossa. Levykannen suunnittelija ja valokuvaaja on Barry Feinstein. Alkuperäisessä LP-levyssä on avautuvat levykannet ja sisäpuolella on valokuvat yhtyeen jäsenistä soittotilanteessa.


title: Before the Flood

text:
Sivu 1Sivu 2Sivu 3Sivu 4
The Band


title: Gösta Ekman (syntynyt 1890)

text: Frans Gösta Viktor Ekman (28. joulukuuta 1890 Tukholma, Ruotsi – 12. tammikuuta 1938 Tukholma, Ruotsi) oli ruotsalainen näyttelijä.


title: Gösta Ekman (syntynyt 1890)

text: Ekmania pidetään yhtenä ruotsalaisen teatterin ensimmäisistä suurista tähtinäyttelijöistä. Vähän ennen kuolemaansa syksyllä 1937 Ekman oli vierailevana näyttelijänä myös Svenska Teaternissa Helsingissä, Ragnar Josephsonin näytelmässä "Kanske en diktare". Hän palasi Ruotsiin vasta jouluaatoksi ja sai muutama päivä myöhemmin korkean kuumeen. Parin viikon kuluttua Ekman menehtyi.


title: Gösta Ekman (syntynyt 1890)

text: Ekmanin poika oli näyttelijä ja elokuvaohjaaja Hasse Ekman ja hänen pojanpoikansa oli näyttelijä Gösta Ekman (1939–2017).


title: Freaky Tah

text: Raymond Rogers (14. toukokuuta 1971 – 28. maaliskuuta 1999), tunnettu paremmin nimellä Freaky Tah, oli MC, hype man ja promoottori. Freaky Tah oli Lost Boyz -nimisen rap-yhtyeen jäsen. Muita jäseniä olivat Mr. Cheeks, DJ Spigg Nice ja Pretty Lou. Freaky Tah syntyi, eli ja kuoli Queensissa, New York Cityssä.


title: Freaky Tah

text: Freaky Tah kuoli takaraivoon saamansa luodin aiheuttamaan vammaan 28. maaliskuuta 1999 yhtyekaverinsa Mr. Cheeksin 28. syntymäpäiväjuhlien yönä. Freaky Tah oli menossa kohti Sheraton Hotelin uloskäyntiä, kun mies nimeltä Kelvin Jones ampui häntä päähän. Jones myönsi tekonsa. Freaky Tah ilmoitettiin kuolleeksi noin klo 4.20 aamuyöllä läheisessä Jamaica-sairaalassa. Pakoauton kuljettaja Raheem Fletcher tuomittiin seitsemäksi vuodeksi vankilaan. Freaky Tah oli kuollessaan 27-vuotias.


title: Isokirvavainokainen

text: Isokirvavainokainen ("Aphidius colemani") on vainopistiäisten ("Braconidae") heimoon kuuluva hyönteislaji.


title: Isokirvavainokainen

text: Lajia käytetään kirvojen kuten kurkkukirvan ("Aphis gossypii") ja persikkakirvan ("Myzus persicae") biologiseen torjuntaan kasvihuoneissa. Isokirvavainokainen on kirvojen sisäloinen. Isokirvavainokainen munii munansa kirvan sisään munan jatkaen kehitystään kirvan sisällä ja lopulta tappaen kirvan. Naaras ehtii loisimaan elämänsä aikana 200-500 kirvaa.


title: Yleisurheilun alle 20-vuotiaiden Euroopan-mestaruuskilpailut 1995

text: Vuoden 1995 yleisurheilun alle 20-vuotiaiden Euroopan-mestaruuskilpailut käytiin Nyíregyházassa, Unkarissa.


title: Welcome to the Family

text: Welcome to the Family voi tarkoittaa seuraavia:


title: Yoona

text: Yoona (oik. Im Yoon-ah, , s. ) on eteläkorealainen laulaja, tanssija, näyttelijä ja malli. Hän on tullut tutuksi yhtyeestä Girls' Generation. Yoona debytoi laulajana Girls' Generationin kanssa 5. elokuuta 2007. Hän debytoi näyttelijänä vuonna 2007 korealaisessa draamassa 9 Ends, 2 Outs.


title: Yoona

text: Yoona syntyi Etelä-Korean pääkaupungissa Seoulissa 30. toukokuuta 1990. Hänet on koulutettu näyttelemiseen, tanssimiseen ja laulamiseen.


title: Yoona

text: Yoona on valmistunut vuonna 2009 Daeyoung High School -lukiosta, ja nykyään hän opiskelee yhdessä yhtyetoveri Seohyunin kanssa Dongguk Universityyssa pääaineenaan teatteri ja musiikki.


title: Yoona

text: Yoona debytoi näyttelijänä vuonna 2007 draamassa 9 Ends, 2 Outs. Vuonna 2008 hän näytteli draamassa Woman of Matchless Beauty ennen ensimmäistä päärooliaan draamassa You Are My Destiny. Vuonna 2009 Yoona oli draamassa Cindrella Man, rinnallaan Kwon Sang-woo.


title: Yoona

text: Ennen debyttiään Girls' Generationin kanssa, Yoona oli tunnettu viihdealalla. Hän muun muassa teki mainoksia ja oli mallina useissa lehdissä samalla, kun oli harjoittelijana SM Entertainmentilla.


title: Yoona

text: Toukokuussa 2008 Yoona ja hänen yhtyekaverinsa Tiffany ja Jessica sekä yhtyeen TVXQ jäsenet olivat Haptic Motionin TV-mainoksessa.


title: Yoona

text: Yoona yhdessä yhtyekaverinsa Sooyoungin kanssa olivat malleina "08-09 F/W SFAA Seoul Collection-Lee Joo-Young Fashion Show" -nimisessä muotinäytöksessä Seoul Hakyohul Exhibiton Hallilla 20. maaliskuuta 2008.


title: Yoona

text: Huhtikuussa 2010 Yoona teki yhtyekavereidensa Yurin ja Seohyunin sekä 2PM:n jäsenten Nichkhunin, Taecyeonin ja Chansungin kanssa musiikkimainoksen vesipuisto Caribbean Baylle. Mainos julkaistiin toukokuun puolivälissä, ja sen kappale nimettiin Cabiksi.


title: Yoona

text: Yoonan ensimmäinen soolokappale "Innisfree Day" julkaistiin 30. elokuuta 2010.


title: Christopher Hall

text: Robert Christopher Hall (s. 18. toukokuuta 1965) on yhdysvaltalainen rockmuusikko, joka tunnetaan parhaiten Stabbing Westwardin solistina.


title: Christopher Hall

text: Hall tapasi kosketinsoittaja Walter Flakusin vuonna 1985 ja samana vuonna he perustivat Chicagossa kyseisen yhtyeen, josta tuli hyvin vaikutusvaltainen amerikkalaisissa industrialpiireissä 1990-luvun lopussa. Stabbing Westwardin hajottua hän perusti uuden yhtyeen nimeltä The Dreaming vuonna 2002, joka on hitaasti mutta varmasti niittänyt omaa uskollista fanikuntaansa yhdysvalloissa.


title: Christopher Hall

text: Hall ei ole liian avoin yksityiselämästään. Hän on naimisissa Kiinalaisamerikkalaisen Tam Khuu-Hallin kanssa ja asuu Kaliforniassa Los Angelesin lähistöllä. Hänellä on kaksi poikaa, Gibson Marshall Hall (2013) ja Kai Christopher Hall (2015).


title: Kalsiumkanavan salpaajat

text: Kalsiumkanavan salpaajat ovat sydänlääkkeitä, joita käytetään hoidettaessa kohonnutta verenpainetta ja angina pectorista. Kalsiumkanavan salpaajahoitoa käytetään aivohalvauksen ehkäisyssä. Anatomis-terapeuttis-kemiallisessa lääkeluokituksessa (ATC) kalsiumkanavan salpaajat luokitellaan ryhmään C08.


title: Kalsiumkanavan salpaajat

text: Vaikuttavana aineena kalsiumkanavan salpaajissa on jokin seuraavista:Kalsiumkanavan salpaajien avulla kalsiumin ("Ca") virtaus solun sisään estyy sydämen ja verisuonten sileissä lihaksissa. Tämä heikentää kalsiumista riippuvaisten lihasten supistumista. Verisuonet laajenevat tällöin ja sydämen supistustilavuus pienenee ja verenpaine laskee. Kalsiumkanavan salpaajat rentouttavat myös vähän keuhkoputken sileää lihasta.


title: Kalsiumkanavan salpaajat

text: Haittavaikutuksena voi esiintyä huimausta kalsiumkanavan salpaajahoidon alkuvaiheessa. Hoidon alkuvaiheessa saattaa esiintyä myös kasvojen punastumista ja turvotuksia alaraajoissa. Eri vaikuttavat aineet kalsiumkanavan salpaajissa saattavat poiketa sydämen ja verenkierron vaikutuksen osalta.


title: Béranger-Aymard Bossé

text: Béranger Aymard Bosse (s. 13. maaliskuuta 1985 Bangui) on keskiafrikkalainen yleisurheilija, joka kilpailee pikajuoksussa.


title: Béranger-Aymard Bossé

text: Bosse osallistui MM-kisoihin ensimmäistä kertaa vuonna 2005. Hän kilpaili tuolloin 200 metrin matkalla, mutta putosi jo alkuerissä. Bosse sijoittui seuraavan vuoden Afrikan-mestaruuskilpailuissa viidenneksi 100 metrillä. Hän osallistui samalle matkalle myös MM-kisoissa 2007, joissa hän oli alkueränsä viides ja putosi jatkosta. Bosse oli yksi maansa kolmesta kilpailijasta Pekingin olympialaisissa 2008 ja karsiutui 100 metrillä juostuaan matkan ajassa 10,51.


title: Béranger-Aymard Bossé

text: "Lähde: IAAF"


title: Hinikissia Albertine Ndikert

text: Hinikissia Albertine Ndikert (s. 15. syyskuuta 1992) on tšadilainen yleisurheilija, joka kilpailee pikajuoksussa.


title: Hinikissia Albertine Ndikert

text: Ndikert on osallistunut olympialaisiin kerran, vuonna 2008. Hän juoksi tuolloin vain 15-vuotiaana 100 metrin matkan, jolla hän karsiutui ensimmäisellä kierroksella ajallaan 12,55. Ndikert toimi maansa lipunkantajana kisojen avajaisissa. Daegun MM-kilpailuissa 2011 hän osallistui 200 metrille karsiutuen alkuerissä ennätysajallaan 24,81. Hänen 100 metrin ennätyksensä on 12,52.


title: Salhate Djamalidine

text: Salhate Djamalidine (s. 23. joulukuuta 1978 Nanterre, Ranska) on komorilainen entinen yleisurheilija, joka kilpaili 400 metrin aitajuoksussa, pikajuoksussa ja keskimatkojen juoksussa. Hän edusti seuratasolla pariisilaista Racing Club de Francea.


title: Salhate Djamalidine

text: Djamalidine kilpaili 400 metrin aitajuoksussa MM-kisoissa 2003, mutta karsiutui ensimmäisellä kierroksella. Hän osallistui samaan lajiin myös Ateenan olympialaisissa 2004, joissa putosi alkuerissä. Djamalidine putosi 400 metrin aidoissa ensimmäisellä kierroksella myös vuoden 2005 MM-kisoissa.


title: Salhate Djamalidine

text: "Lähde: IAAF"


title: Ghyd-Kermeliss-Holly Olonghot

text: Ghyd-Kermeliss-Holly Olonghot (s. 15. maaliskuuta 1986 Brazzaville) on brazzavillenkongolainen yleisurheilija, joka kilpailee pikajuoksussa. Olonghot osallistui Pekingin olympialaisiin 2008, joissa hän kilpaili 100 metrin matkalla ja karsiutui ensimmäisellä kierroksella ajallaan 11,01 sekuntia.


title: Ghyd-Kermeliss-Holly Olonghot

text: "Lähde: IAAF"


title: Hadrut

text: Hadrut (, ) on kaupunki virallisesti Azerbaidžaniin kuuluvassa, mutta de facto itsenäisessä Vuoristo-Karabahin tasavallassa. Se sijaitsee Karabahvuorten reuna-alueella 110 kilometriä Stepanakertistä kaakkoon. Kaupunki on tasavallan Hadrutin piirin keskus. Azerbaidžanin hallinnollisen jaon mukaan se on Xocavəndin piiriin kuuluva taajama. Asukkaita on 3 300 henkeä (vuonna 2009).


title: Hadrut

text: Hadrutista tuli piirikeskus vuonna 1939 ja kaupunkimainen taajama vuonna 1963. Sen nähtävyyksiin kuuluu vuonna 1621 rakennettu kirkko ja kotiseutumuseo.


title: Andy Borg

text: Andy Borg (s. 2. marraskuuta 1960 Wien) on itävaltalainen laulaja ja televisiojuontaja. Hän asuu Passaussa.


title: Nery Brenes

text: Nery Antonio Brenes Cárdenas (s. 25. syyskuuta 1985 Limón) on costaricalainen yleisurheilija, joka kilpailee pikajuoksussa päämatkanaan 400 metriä.


title: Nery Brenes

text: Brenes osallistui MM-kisoihin ensimmäistä kertaa Helsingissä 2005. Hän oli tuolloin alkueränsä kuudes ja karsiutui. Brenes pääsi samalla matkalla välieriin vuoden 2007 kisoissa ja sijoittui neljänneksi sisäratojen MM-kisoissa seuraavana vuonna juostuaan samalla ennätyksekseen ajan 46,45. Hän eteni välieriin saakka Pekingin olympialaisissa 2008 ja oli jälleen neljäs sisäratojen MM-kilpailuissa vuonna 2010. Hän voitti samana vuonna Ibero-Amerikan mestaruuden. Daegun MM-kisoissa 2011 hän karsiutui välierissä. Saman vuoden Pan-Amerikan kisoissa hän voitti 400 metriä ennätyksellään 44,65.


title: Nery Brenes

text: Istanbulin sisäratojen MM-kilpailuissa 2012 Brenes voitti maailmanmestaruuden ennätyksellään ja kisaennätyksellä 45,11 s. Lontoon olympialaisissa hän karsiutui alkuerissä ja Moskovan MM-kilpailuissa 2013 välierissä. Hän sijoittui kuudenneksi Sopotin sisäratojen MM-kilpailuissa 2014. Pekingin MM-kilpailuissa 2015 hän pääsi 400 metrillä välieriin samoin kuin Portlandin sisäratojen MM-kilpailuissa 2016. Rion olympialaisissa 2016 hän osallistui sekä 200 että 400 metrille päästen molemmissa lajeissa välieriin. 200 metrillä hän juoksi alkuerässä uuden ennätyksensä 20,20. Lontoon MM-kilpailuissa 2017 hänet hylättiin 400 metrin alkueräjuoksussa.


title: Nery Brenes

text: "Lähteet: IAAF" , Tilastopaja


title: Nery Brenes

text: NR = maan ennätys


title: Jéssica Augusto

text: Jéssica de Barros Augusto (s. 8. marraskuuta 1981 Pariisi, Ranska) on portugalilainen yleisurheilija, joka kilpailee keski- ja pitkien matkojen juoksussa sekä maastojuoksussa.


title: Jéssica Augusto

text: Augusto voitti kultaa maastojuoksun EM-kisoissa vuonna 2000 nuorten sarjassa. Maastojuoksun EM-kisoissa Brysselissä 2008 Augusto sijoittui hopealle aikuisten sarjassa, ja vuonna 2010 hän voitti Albufeirassa kultaa. EM-joukkuekilpailussa hän saavutti kultaa 2006, 2008, 2009 ja 2010 sekä pronssia 2007. Maastojuoksun MM-kilpailuissa hän oli kahdestoista 2007.


title: Jéssica Augusto

text: Augusto sijoittui 2007 Osakan MM-kilpailuissa 5 000 metrillä 15:nneksi ja voitti samalla matkalla kultaa Bangkokin universiadeissa. Valencian MM-hallikilpailuissa 2008 hän oli 3 000 metrillä kahdeksas. Pekingin olympialaisissa 2008 hän kilpaili 3 000 metrin estejuoksussa sekä 5 000 metrin juoksussa, mutta karsiutui molemmissa alkuerissä. Berliinin MM-kilpailuissa 2009 hän sijoittui estejuoksussa kymmenenneksi ja seuraavan vuoden Dohan MM-hallikilpailuissa 3 000 metrillä seitsemänneksi.


title: Jéssica Augusto

text: Barcelonan EM-kilpailuissa 2010 Augusto sijoittui alun perin 10 000 metrin juoksussa kolmanneksi ja 5 000 metrillä neljänneksi. Molemmilla matkoilla hän nousi myöhemmin sijan ylemmäs kun 5 000 metrin voittaja Alemitu Bekele ja 10 000 metrillä toiseksi sijoittunut Inga Abitova hylättiin dopingrikkomusten takia. Daegun MM-kilpailuissa 2011 hän oli 10 000 metrillä kymmenes. Lontoon olympialaisissa 2012 Augusto sijoittui maratonilla seitsemänneksi.


title: Jéssica Augusto

text: Augusto saavutti Zürichin EM-kilpailuissa 2014 pronssia maratonilla ajalla 2.25.41. Amsterdamin EM-kilpailuissa 2016 hän sai puolimaratonilla pronssia ajalla 1.10.55. Joukkuekilpailussa Portugali voitti Euroopan-mestaruuden.


title: Jéssica Augusto

text: "Lähteet: IAAF, Tilastopaja"


title: Hapsukiislanen

text: Hapsukiislanen ("Aethia pygmaea") on pieni ruokkien heimoon kuuluva lintulaji. Sitä tavataan ainoastaan Aleuteilla, Komendöörinsaarilla ja Kuriileilla.


title: Hapsukiislanen

text: Kooltaan hapsukiislanen on 17–22 cm pitkä. Väriltään se on harmahtavan tai ruskehtavan musta ja vatsassa on valkoista. Päässä on seitsemän ohutta hapsumaista sulkaa ja valkoisia höyheniä. Hapsukiislasen nokka on pesimäaikaan oranssi, muulloin harmaa.


title: Hapsukiislanen

text: Hapsukiislanen elää vain Aleuteilla, Komentajasaarilla ja Kuriileilla. Se pesii kolonioina kivikkoisilla rannikoilla useimmiten asumattomilla saarilla ja luodoilla. Sen ravintoa on pääasiassa eläinplankton, jota se pyydystää muun muassa vuorovesilammikoista. Hapsukiislasen elinsaarille tuotiin 1700-luvun puolivälistä alkaen naaleja turkiseläimiksi ja kiihkeintä tuonti oli 1910–1940 lukujen välillä. Naalien vuoksi hapsukiislasen kanta taantui ja vuonna 1976 niitä arvioitiin olevan jäljellä 25 000 yksilöä. Naaleja on metsästetty ja hapsukiislasten määrä kääntyi kasvuun. Vuonna 2003 niitä oli arvioiden mukaan noin 116 000 yksilöä.


title: Yleisurheilun alle 20-vuotiaiden Euroopan-mestaruuskilpailut 1997

text: Vuoden 1997 yleisurheilun alle 20-vuotiaiden Euroopan-mestaruuskilpailut käytiin Ljubljanassa, Sloveniassa.


title: Pullinranta

text: Pullinranta on kaupunginosa Rovaniemellä 1,5 kilometrin päässä kaupungin keskustasta kaakkoon. Se sijaitsee Kemijoen varrella.


title: Unikkolinna

text: Unikkolinna tai Unikonlinna on Janakkalan kunnassa Rehakan kylässä sijaitseva linnavuori.


title: Unikkolinna

text: Muinaislinna sijaitsee metsämaastossa mäellä, joka on 100 metriä pitkä, 50 metriä leveä ja noin 20 metriä ympäristöään korkeammalla. Mäki on soikean muotoinen, ja se on asettunut luode-kaakko-suuntaisesti. Rinteillä sijaitsee kaksi geologien mukaan ihmisten rakentamaa vallien jäännöstä. Luoteisrinteessä sijaitsee noin 20 metriä pitkä, 1,0–1,5 metriä leveä ja 0,5–0,7 m korkea vallin jäännös. Toinen valli sijaitsee mäen kaakkoispäässä, ja se on 21 metriä pitkä.


title: Unikkolinna

text: Arkeologit ovat esittäneet toisistaan eriäviä käsityksiä siitä, ovatko mäellä olevat rakenteet muinaislinnan varustuksia vai eivät.


title: Unikkolinna

text: Unikonlinnasta kertoi ensimmäisen kerran Johannes Kristerinpoika Velinus, joka oli Janakkalan kirkkoherrana vuosina 1670–1680. Hän kertoi: ”Unikonlinnassa näkyy vuorelle suuria kiviä ympäriinsä asetettuina, niin kuin linna (Skantz) on ollut. Jättiläisetovat muinoin siellä keskenään tapelleet.”


title: Unikkolinna

text: H. J. Appelgren kuvailee Unikonlinnaa seuraavasti: ”Linna sijaitsee kaakosta luoteeseen menevällä kallioharjanteella Sitä ympäröi kolmelta puolen tasainen, metsittynyt alankomaa, joka ulottuu Rehakan kartanoon lännessä ja Rehakan järveen. Se on 24 metriä korkea. Kukkula on päältä soikeanmuotoinen, 130 askelta pitkä ja 50 askelta leveä. Sen kaakkoispää nousee harjulta penkereinä. Päälle noustaessa on vastassa 25 askeleen mittainen kivivallin jäännös. Koillinen vierre ja lounainen puoli ovat jyrkkä. Vuoren eteläkulmasta pääsee mäen päälle noin 10 askeleen levyistä rotkoa myöten. Tämä on varustettu matalaksi rakennetulla vallilla kaakosta lounaaseen. Pohjoispäässä on mäen poikki lounaasta koilliseen noin 20 askeleen pituinen vallinpätkä.”


title: Unikkolinna

text: Unikonlinna on todennäköisesti ollut pakanuuden aikainen pakolinna, kuten muutkin Suomen noin sadasta muinaislinnasta. Unikonlinna voitaneen sijoittaa noin vuoden 800 jaa. vaiheille.


title: Malevolent Rapture

text: Malevolent Rapture on Legion of the Damnedin albumi, joka julkaistiin vuonna 2006. Albumin tuotti Andy Classen.


title: Malevolent Rapture

text: Kappaleesta ”Bleed for Me” kuvattiin musiikkivideo.


title: Sons of the Jackal

text: Sons of the Jackal on vuoden 2007 albumi thrash metal/death metal -yhtyeeltä Legion of the Damned.


title: Sons of the Jackal

text: Albumi nousi Saksan albumilistan sijalle 54.


title: Feel the Blade

text: Feel the Blade on vuoden 2008 albumi thrash metal/death metal -yhtyeeltä Legion of the Damned.


title: Feel the Blade

text: Albumi nousi Saksan albumilistan sijalle 70.


title: Yleisurheilun alle 20-vuotiaiden Euroopan-mestaruuskilpailut 1999

text: Vuoden 1999 yleisurheilun alle 20-vuotiaiden Euroopan-mestaruuskilpailut käytiin Riiassa, Latviassa.


title: Cult of the Dead

text: Cult of the Dead on Legion of the Damnedin studioalbumi, joka julkaistiin vuonna 2008.


title: Cult of the Dead

text: Albumi nousi Saksan albumilistan sijalle 60.


title: Descent into Chaos

text: Descent Into Chaos on Legion of the Damnedin viides studioalbumi, joka julkaistiin vuonna 2011.


title: Descent into Chaos

text: Albumi nousi Saksan albumilistan sijalle 27.


title: Hevoskasvatus

text: Hevoskasvatus on suunnitelmallista ja kontrolloitua hevosten kasvatus- ja jalostustoimintaa.


title: Hevoskasvatus

text: Hevoskasvattaja pitää yhtä tai useampaa jalostustammaa, jotka astutetaan tai keinosiemennetään säännöllisesti. Syntyvät varsat kasvatetaan vähintään vieroitusikäisiksi. Varsat voidaan myös kasvattaa pidempään ja kouluttaa tarkoitettuun käyttöönsä. Hevoskasvattajan tulot muodostuvat varsojen myynnistä.


title: Hevoskasvatus

text: Oriiden pitäminen edellyttää erityistoimenpiteitä ja -resursseja, joten kasvattajalla ei välttämättä ole yhtään omaa oritta. Siitosoriita pitävät sekä yksityiset esimerkiksi kilpahevosten omistajat että oriasemat. Oriasemilla asuvien orien spermaa on yleensä saatavilla myös keinosiemennykseen. Oman oriin käyttäminen säästää tammanpitäjän maksamasta astutus- tai siemennys- ja varsamaksuja. Suomen Hippoksen sääntöjen mukaan kilpailuoikeuden voi Suomessa saada vain sellainen hevonen, jonka isä on jalostukseen hyväksytty eli kantakirjattu ori; niin kutsuttu kotioripoikkeus kuitenkin mahdollistaa kilpailuoikeuden myös kantakirjaamattomien ”kotioriiden” jälkeläisille, eli hevosille, joiden molemmat vanhemmat ovat olleet saman tahon omistuksessa koko tiineyden ajan.


title: Hevoskasvatus

text: Siittola on useimmiten yhden rodun ja käyttötarkoituksen yksilöiden jalostamista varten perustettu suurikokoinen hevoskasvattamo, jossa voi olla jopa kymmeniä tammoja varsoineen. Pienimuotoisempaa kasvatustoimintaa harjoittavat sekä yksityiset omissa nimissään että esimerkiksi ratsastustallit tai muut yritykset. Suomen valtio on tukenut suomenhevoskasvatusta Pelson vankilassa.


title: Hevoskasvatus

text: Tärkein osa kasvatustoimintaa ovat laadukkaat siitostammat, jotka periyttävät hyviä ominaisuuksiaan jälkeläisilleen ja synnytettyään varsan hoitavat sen hyvin. Urheiluhevosten kasvatuksessa myös tammojen suku on tärkeä, koska tammat eivät aina itse kilpaile juurikaan ennen siitokseen siirtymistään. Tällöin tunnetut ja menestyneet vanhemmat ja esivanhemmat toimivat takeena tamman laadusta varsan ostajille. Myös tamman luonne on erittäin tärkeä, koska se periytyy varsalle myös emän esimerkin kautta. Varsa voi oppia emältään niin sanottuja huonoja tallitapoja kuten ”imppaamista” hyvinkin nuorena. Kasvattajan kannalta tamman helppo käsiteltävyys on myös tärkeää.


title: Hevoskasvatus

text: Nykyään kun keinosiemennys on laajasti saatavilla voi tammanomistaja saada varsan isäksi miltei minkä tahansa jalostusoriin. Aiemmin orivalintaan vaikutti tamman asuinpaikka, ja syrjäseuduilla saattoi olla pakko tyytyä niihin oreihin, joita naapureilla oli.


title: Hevoskasvatus

text: Kantakirja on rotukohtainen rekisteri jalostukseen hyväksytyistä tammoista ja oreista. Vaatimukset vaihtelevat roduittain riippuen populaation laajuudesta ja rodun käyttötarkoituksesta. Harvinaisten rotujen kantakirjaan saatetaan hyväksyä kaikki todistettavasti puhdasrotuiset tai hyväksyttävää rotusekoitusta olevat eläimet; runsaslukuisilla urheiluhevosroduilla vaatimuksia on paljon enemmän. Kansainvälisesti kasvatettavilla roduilla voi olla useampia maakohtaisia rotujärjestöjä, jotka pitävät erillisiä kantakirjoja alueittensa populaatioille. Eri maiden rotujärjestöt voivat tehdä yhteistyötä esimerkiksi rodun alkuperämaan rotujärjestön alaisina. Toisaalta eri standardeja noudattavat rotujärjestöt saattavat jalostaa kantojaan poikkeaviin suuntiin ja luoda alun perin samasta rodusta kaksi toisistaan poikkeavaa tyyppiä. Näin on käynyt esimerkiksi suffolkinhevoselle: alkuperäinen brittiläinen rotujärjestö ei hyväksy rekisteriinsä amerikkalaissukuisia yksilöitä, koska yhdysvaltalainen rotujärjestö risteytti kantoihinsa toimintansa alkuaikoina muita rotuja.


title: Hevoskasvatus

text: Yleensä kantakirjattavilta hevosilta edellytetään rotumääritelmän mukaista kokoa, mittasuhteita ja väritystä sekä hyvää, halutuntemperamenttista luonnetta. Hevosen tulee myös todistaa soveltuvuutensa hevosurheiluun tai muuhun käyttöön erillisen käyttökokeen tai aiempien kilpailusaavutusten kautta. Oriiden jalostusvalinta on tarkempaa kuin tammojen, koska ori voi saada kymmeniä tai jopa satoja jälkeläisiä ja vaikuttaa rotuun paljon yksittäistä tammaa laajemmin ja nopeammin.


title: Hevoskasvatus

text: Hevosyksilö ei välttämättä periytä omia hyviä ominaisuuksiaan jälkeläisilleen. Toisaalta itse loistamaton yksilö voi osoittautua arvokkaaksi siitoshevoseksi. Molemmista tunnetaan lukuisia esimerkkejä hevosurheilun historiassa. Joidenkin rotujen kantakirjaamissäännöt mahdollistavatkin yksilön hyväksymisen kantakirjaan todistetusti hyvälaatuisten jälkeläisten perusteella, ja toisaalta eläimen poistamisen kantakirjasta jos sen jälkeläiset osoittautuvat keskitasoa heikompilaatuisiksi. Jälkeläisten tasoa voidaan arvioida niiden kilpailutulosten perusteella tai esimerkiksi hevosnäyttelyissä erityisissä jälkeläisryhmäarvosteluissa. Joissain tapauksissa nuorelle oriille myönnetään aluksi väliaikainen siitoslupa, ja lupa uusitaan myöhemmin mikäli orin jälkeläisten taso on hyväksyttävä. Erityisen laadukkaita jälkeläisiä tuottanut hevonen voidaan palkita "jalostusvalion" arvonimellä. Tällaisesta hevosesta voidaan käyttää nimitystä "periyttäjä". Suomenhevosen kantakirjanumeron perään voidaan liittää jälkeläisten laatua kuvaava kirjain, joissa D merkitsee heikko- ja A sekä AA erittäin hyvätasoisia jälkeläisiä.


title: Hevoskasvatus

text: Eurooppalaisesta perinteestä poiketen Yhdysvalloissa rotujärjestöt ylläpitävät useimmiten vain rotukohtaisia eläinrekistereitä, eikä erillistä kantakirjajärjestelmää ole. Jokainen rekisteröity yksilö on siis samalla hyväksytty jalostukseen ja voi saada rekisterikelpoisia jälkeläisiä. Rekisteröintiä edellytetään hevosilta, jotka kilpailevat rotujärjestön järjestämissä hevosurheilutapahtumissa ja näyttelyissä. Toinen yhdysvaltalainen ilmiö on niinkutsutut värirodut, joita yhdistää pyrkimys kasvattaa tietynvärisiä hevosia. Jotkin värirotujärjestöt hyväksyvät kaikki halutunväriset hevoset tyyppiin katsomatta; joillakin on tiukemmat ja enemmän varsinaista rotujalostusta muistuttavat vaatimukset.


title: Ultimate Kylie (DVD)

text: Ultimate Kylie on Kylie Minoguen musiikki-DVD. Se julkaistiin samana päivänä kuin kokoelmalevy "Ultimate Kylie". Se sisältää kaikki musiikkivideot kappaleista paitsi "Giving You Up", joka ei ollut vielä julkaistu.


title: Seppo Hakala

text: Seppo Hakala (9. elokuuta 1942 – 15. maaliskuuta 1991) oli suomalainen iskelmälaulaja ja basisti, joka vaikutti myös Purema-yhtyeessä. Hän oli myös yksi Pori Jazz -festivaalin perustajista.


title: Seppo Hakala

text: Hakala teki ensimmäiset levytyksensä PSO-levy-yhtiölle tammikuussa 1961. Ensisinglellä julkaistiin käännösversio Elvis Presleyn hitistä "Wooden Heart" (suom. "Puusydän") sekä myöhemmin ikivihreäksi, joskaan ei Hakalan tulkintana, noussut käännös The Brothers Four -yhtyeen kappaleesta "Green Fields" (suom. "Vihreät niityt"). Puusydämestä tuli varsin suosittu. Ensilevytyksen jälkeen Hakala levytti vielä neljä singleä. Näistä muita suositummaksi nousi käännöskappale "Sydämeni jäi Sorrentoon".


title: Seppo Hakala

text: Seppo Hakala oli yksi 1970-luvun puolivälissä perustetun Purema-yhtyeen perustajajäseniä. Hän oli mukana yhtyeessä vuoteen 1983 saakka, jolloin Hakala halvaantui. Seppo Hakala kuoli vuonna 1991.


title: Kazi Magomed Agasijev

text: Kazi Magomed Agasijev (, 1882 nykyisen Ahtyn piirin Ahtyn kylä – 19. syyskuuta 1918) oli lezgiläissyntyinen bolševikkivallankumouksellinen.


title: Kazi Magomed Agasijev

text: Kazi Magomed Agasijev syntyi käsityöläisen perheeseen ja työskenteli Bakun öljykentillä. Vuonna 1904 hän liittyi Venäjän sosiaalidemokraattiseen työväenpuolueeseen, kuului vuoden 1905 lopulla Bakun neuvostoon ja työskenteli öljytyöläisten liitossa. Lokakuun vallankumouksen jälkeen Agasijev toimi Bakun neuvoston jäsenenä ja Derbentin neuvoston puheenjohtajana. Turkkilaiset teloittivat hänet Venäjän kansalaissodan aikana.


title: Kazi Magomed Agasijev

text: Nykyinen Hacıqabulin kaupunki oli neuvostoaikana nimetty Agasijevin mukaan "Qazı-Məmmədiksi".


title: Amel Mekić

text: Amel Mekić (s. 21. syyskuuta 1981) on bosniahertsegovinalainen judoka.


title: Amel Mekić

text: Mekić sai pronssia alle 20-vuotiaiden EM-kilpailujen 90 kg:n painoluokassa Nikosiassa 2000. Münchenin MM-kilpailuissa 2001 hän sijoittui samassa sarjassa viidenneksi. Opiskelijoiden MM-kilpailuissa Novi Sadissa 2002 hän oli avoimessa luokassa kolmas. Vuonna 2003 hän voitti alle 100 kg:n sarjassa Balkanin-mestaruuden ja oli kolmas universiadeissa sekä sijoittui avoimessa luokassa viidenneksi Osakan MM-kilpailuissa.


title: Amel Mekić

text: Mekić sijoittui 2005 alle 100-kiloisissa seitsemänneksi Rotterdamin EM-kilpailuissa ja kolmanneksi Almerian Välimeren kilpailuissa. Rio de Janeiron MM-kilpailuissa 2007 hän oli samassa painoluokassa viides, Pekingin olympialaisissa 2008 yhdeksäs ja Pescaran Välimeren kilpailuissa 2009 kolmas. Hän voitti alle 100-kiloisten Euroopan-mestaruuden Istanbulissa 2011 kukistettuaan loppuottelussa georgialaisen Levan Žoržolianin. Hän voitti Balkanin-mestaruuden Trebinjessa 2012 ja sai hopeaa Mersinin Välimeren kilpailuissa 2013.


title: Amel Mekić

text: Mekić voitti maailmancupissa 100 kg:n painoluokan Bukarestissa 2005 ja Purto La Cruzissa 2011. Hän on sijoittunut maailmancup/GP/Grand Slam-kilpailuissa lisäksi kaksi kertaa toiseksi ja viisi kertaa kolmanneksi. Hän on voittanut 19 Bosnia ja Hertsegovinan mestaruutta.


title: Miekkailu kesäolympialaisissa 1952 – naisten floretti

text: Helsingin olympiakisojen naisten florettimiekkailuun osallistui 37 urheilijaa edustaen 15 kansallisuutta. Kilpailupäivät olivat 26.–27. heinäkuuta.


text: Jokaisesta erästä neljä parasta jatkoon. Tasatilanteessa uusittiin, jos kyseessä oli jatkoon pääsy, muutoin paremmaksi katsotaan ensisijaisesti kilpailija, jolla on vähemmän vastaanotettuja pistoja. Erissä oteltiin tarvittaessa jokainen jokaista vastaan, ellei jatkoon menijät varmistuneet jo aikaisemmin. Naiset ottelivat neljästä osumasta.


text:
1. erä
2. erä
3. erä
4. erä
5. erä
6. erä


text: Jokaisesta erästä neljä parasta välieriin.


text:
1. erä
2. erä
3. erä
4. erä


text: Molemmista eristä neljä parasta loppukilpailuun.


text:
1. erä
2. erä


title: Eisenberg

text: Eisenberg on paikannimi ja sukunimi.


title: Näyttöön perustuva lääketiede

text: Näyttöön perustuva lääketiede (engl. "evidence-based medicine", EBM) on ajankohtaisen, parhaan näytön tunnollista, selkeää ja harkittua käyttöä yksittäisten potilaiden hoitopäätöksien tekoon. Näyttöön perustuvan lääketieteen käytäntö tarkoittaa kliinisen asiantuntemuksen ja parhaan käytettävissä olevan, systemaattisen tutkimuksen tuottaman näytön yhdistämistä.


title: Näyttöön perustuva lääketiede

text: Suomalaisen Lääkäriseuran Duodecimin Käypä hoito -suositukset noudattavat näyttöön perustuvaa lääketiedettä.


title: Sähkörauskukalat

text: Sähkörauskukalat ("Torpediniformes") on rustokaloihin kuuluva lahko. Lahkon lajit ovat tunnettuja niiden sähköelimistä, joita ne käyttävät saaliin tainnuttamiseen ja puolustautumiseen.


title: Sähkörauskukalat

text: Varhaisimmat sähkörauskukaloihin kuuluvat fossiilit on ajoitettu eoseenikaudelle. Nykyään lahkon kuuluvien lajien määrä vaihtelee lähteittäin 59–69 välillä. Lahko voidaan jakaa kahteen yläheimoon "Narcinoidea" ja "Torpedininoidea". Sähkörauskukalojen heimojako on muuttunut 1900-luvun aikana. Aikaisemmin kaikki lajit luettiin kuuluvaksi sähkörauskujen heimoon ("Torpedinidae"). Nykyään heimoja katsotaan olevan useimmiten kaksi sähkörauskut ja pyörösähkörauskut ("Narcinidae"). toisinaan omiksi heimoikseen katsotaan myös "Hypnidae" ja "Narkidae".


title: Sähkörauskukalat

text: Sähkörauskukalojen ruumis on muodoltaan pyöreä ja paksuhko. Leveissä rintaevissä niillä on sähköelimiä, jotka voivat aiheuttaa 8–220 voltin sähköiskun. Näitä elimiä lajit käyttävät saaliinsa tainnuttamiseen ja puolustautumiseen. Silmät ovat lahkon lajeilla pienet ja eräät niistä ovat sokeita. Lajista riippuen selkäeviä ei ole tai niitä on kaksi, pyrstöevä on hyvin kehittynyt. Kaikki lahkoon kuuluvat lajit lisääntyvät ovovivipaarisesti eli poikaset kehittyvät emonsa kohdussa ja naaras synnyttää eläviä poikasia.


title: Sähkörauskukalat

text: Sähkörauskukalat ovat trooppisissa ja lauhkeissa merissä eläviä kaloja. Niitä tavataan Atlantista Välimeri mukaan lukien, Tyynestämerestä ja Intian valtamerestä.


title: Alt-koodi

text: Alt-koodit ovat Windows-ohjelmistoissa kirjoittamiseen käytettäviä numeroyhdistelmiä, joilla saadaan kirjoitettua erikoismerkkejä joita näppäimistössä ei ole. Niihin kuuluvat maasta riippuen mm. koodisivu 850, Windows-1252, sekä Unicode. Alt-koodit voidaan tehdä vain näppimistön oikealla puolella olevista numeronäppäimistä, tai käyttämällä -näppäintä, -näppäintä ja jotain merkkejä, kuten ja .


title: Alt-koodi

text: Esimerkiksi kirjaimen Ž kirjoittaminen tapahtuu näppäinyhdistelmällä:


title: Liège–Bastogne–Liège 2011

text: Liège–Bastogne–Liège 2011 oli järjestyksessään 97. maantiepyöräilyn Liège–Bastogne–Liège-kilpailu. Se käytiin 257,5 kilometrin reitillä Liègestä Bastognen kautta Ans'iin 24. huhtikuuta 2011.


title: Liège–Bastogne–Liège 2011

text: Philippe Gilbert voitti kilpailun kukistettuaan loppukirissä Fränk ja Andy Schleckin. He olivat lähteneet irtiottoon Greg Van Avermaetin kanssa Côte de Roche aux Faucons'n nousussa 20 kilometriä ennen maalia, ja Van Avermaet oli pudonnut kolmikon kyydistä Côte de Saint-Nicholas'n nousussa viisi kilometriä ennen maalia. Gilbert voitti viikon sisällä kaikki Ardennien klassikot: Amstel Gold Racen, La Flèche Wallonnen ja Liège–Bastogne–Liègen. Samaan oli aiemmin pystynyt vain Davide Rebellin 2004.


title: Yleisurheilun alle 20-vuotiaiden Euroopan-mestaruuskilpailut 2001

text: Vuoden 2001 yleisurheilun alle 20-vuotiaiden Euroopan-mestaruuskilpailut käytiin Grossetossa, Italiassa.


title: Luettelo Pokémon-lajeista (81–100)

text: Pokémon-tuotesarjassa on 802 erilaista kuviitteellista Pokémon-lajia. Pokémon-kouluttajat pyydystävät lajeja Poké-palloihin, ja käyttävät niitä yleensä taisteluissa toisten kouluttajien Pokémoneja vastaan. Pokémon-evoluution myötä lajit voivat kehittyä ja muuttua vahvemmiksi lajeiksi.


title: Luettelo Pokémon-lajeista (81–100)

text: Tässä luettelossa on listattuna 20 ensimmäisen sukupolven Pokémon-lajia siinä järjestyksessä missä ne esitellään "Pokémon"-pelisarjan Pokédex-tietokannassa.